Netizen dakwa Neelofa mengah seperti ibu hamil
Oleh NUR EMIRA SAIZALI

27 Ogos 2021, 7:00 pm
PETALING JAYA – Setiap kali selebriti terkenal Neelofa membuat siaran langsung dalam Instagram, dia pasti dihujani dengan soalan berkaitan dakwaan tentang kehamilannya.
Hari ini, siaran langsung pemilik nama lengkap Noor Neelofa Mohd. Noor, 32, itu sekali lagi dibanjiri dengan pertanyaan sama oleh peminat yang sentiasa menanti berita gembira daripadanya.
Dalam siaran langsung bagi mempromosikan produk terbaharu jenama tudungnya, rata-rata netizen berpendapat bentuk fizikal bekas pengacara MeleTOP itu kelihatan seperti wanita hamil.
AKSI tanpa sengaja Neelofa memegang bahagian perut antara yang menarik perhatian ramai.
Malah, ada juga yang membuat andaian Neelofa kelihatan mengah ketika bercakap yang juga sering dialami oleh mana-mana wanita yang sedang mengandung.
Bahkan netizen juga mendakwa bentuk ‘baby bump’ Neelofa juga nampak ketara sepanjang dia bersiaran langsung hari ini.
ANTARA komen netizen yang membuat andaian isteri Haris itu sedang hamil.
“Mengahnya, nampak seperti wanita hamil,” dakwa seorang penonton.

“Nampak ‘baby bump’ Neelofa, tahniah,” tulis seorang peminatnya.
Dalam pada itu, ramai peminatnya turut meninggalkan komen dan ucapan tahniah kepadanya meskipun masih tiada sebarang pengesahan dibuat oleh pelakon filem Azura berkenaan tentang andaian tersebut.
Meskipun siaran langsungnya dibanjiri dengan pertanyaan tentang kehamilan, Neelofa masih mengunci mulut dan meneruskan kerjanya mempromosikan produk terbaharu jenama Naelofar.
Pada penghujung video, isteri kepada pendakwah bebas Haris Ismail itu sempat menitipkan ucapan Hari Kemerdekaan kepada seluruh rakyat Malaysia.
“Selamat Hari Kemerdekaan untuk semua rakyat Malaysia di luar sana. Walaupun banyak yang kita lalui selama hampir dua tahun ini, saya sentiasa mendoakan kesejahteraan untuk kita semua.
“Semoga kita semua sentiasa dilindungi dan hidup dalam keberkatan dan keharmonian dan diselamatkan daripada penyakit dan wabak berbahaya ini,” ucapnya ringkas.
Khabar angin tentang dakwaan kehamilan Neelofa mula bertebaran sejak awal Julai lalu apabila dia dikatakan sering memegang perut dalam beberapa siaran langsung Instagram.
Terdahulu, Neelofa dan Haris mendirikan rumah tangga di sebuah hotel terkemuka di ibu negara pada 27 Mac lalu. – K! ONLINE


Mawar sebak, rindu suami tiada tiga hari belajar agama
Oleh SAIRUL ZAMRI MISRANI

27 Ogos 2021, 6:56 pm
PETALING JAYA – Pelakon Mawar Rashid tidak dapat menahan sebak apabila suaminya yang juga pelakon Raf Yaakob sanggup keluar demi mendalami ilmu agama Islam.
Mawar menerusi hantaran dalam Instagramnya berkata, dia bersyukur kerana suaminya merupakan antara insan yang dipilih Allah untuk ke arah itu.
“Hari ini rasa sebak dan dalam masa sama rasa syukur terharu suami keluar menuntut ilmu agama Islam.
“Terima kasih ustaz @ebitlew sebab jemput suami Mawar ke tempat menuntut ilmu.
“Ingat lagi dia cakap, apa-apa saja untuk menambah baikkan perihal keluarga, apa sahaja untuk pahala dunia akhirat, dia akan pergi sebab nak bimbing isterinya ke jalan Allah,” tulisnya.
Menjengah ruangan komen, rata-rata pengikut dan rakan artis turut mendoakan kebahagian rumah tangga pasangan itu selain menyifatkan dia beruntung kerana mempunyai suami seperti Raf.

“Alhamdulillah. Semoga jadi pasangan yang dikasihi dan disayangi oleh Allah. Mudah-mudahan amalan kita semua diterimanya,” tulis netizen.
Terdahulu, Mawar atau nama sebenarnya Wan Mawar Shaputri Wan Abdul Rashid, 26, turut mengambil keputusan untuk berhijrah kepada fitrah untuk mengenakan hijab penuh sejak setahun lalu. – K! ONLINE


Negeri Sembilan FC gagal rantai TRW
Oleh YATIMIN ABDULLAH

27 Ogos 2021, 7:20 pm
KOTA BHARU – Kelantan FC meraih kemenangan 2-1 ke atas Negeri Sembilan FC pada aksi Liga Premier di Stadium Sultan Muhammad IV di sini sebentar tadi.
Beraksi di atas padang becak, kedua-dua pasukan memulakan rentak dengan perlahan apabila pemain dilihat cuba menyesuaikan diri dengan keadaan itu.
Bagaimanapun, skuad The Red Warriors (TRW) terlebih dahulu memecah kebuntuan jaringan menerusi rembatan kencang Syed Sobri Syed Mohd. pada minit ke-12.
Pelawat kembali mengikat kedudukan 1-1 empat minit kemudian selepas penyerang Negeri Sembilan FC, Francis Kone yang menerima hantaran rakan sepasukan bijak melepasi kawalan pertahanan tuan rumah untuk menjaringkan gol.
Jaringan penyemaan itu kembali menyemarak semangat Negeri Sembilan FC dan mereka hampir menambah jaringan kedua pada minit ke-34 sekali lagi menerusi Francis, namun rembatannya berjaya ditepis keluar oleh penjaga gawang TRW, Mohamad Faridzuen Kamarudin.
Bersambung babak kedua, pelawat terus mendominasi perlawanan menerusi gerak-gerak bahaya ke kubu Kelantan FC, namun dinafikan oleh ketangkasan Mohamad Faridzuen.

Mohamad Faridzuen terus menjadi watak penting apabila sekali lagi menutup peluang Francis untuk menjaringkan gol pada minit ke-78.
Kelantan FC kembali bangkit dan hampir meledakan jaringan kedua pada minit ke-82, namun rembatan Natanael Ringo sedikit sahaja tersasar dari gawang Negeri Sembilan FC.
Penyerang TRW, Nursyamil Abd. Ghani berjaya mencetak gol kemenangan pada minit ke-89 menerusi rembatan kencang dari dalam kotak penalti untuk mewaskan penjaga gawang pelawat, Damien Lim.
Jaringan pada minit akhir itu kekal sehingga wisel penamat dan kemenangan itu menyaksikan Kelantan FC berjaya meraih tiga mata penuh di laman sendiri.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


CEO Apple terima baki gaji RM3.14 bilion
Oleh KOSMO!

27 Ogos 2021, 4:28 pm
CUPERTINO, California – Ketua Pegawai Eksekutif syarikat teknologi Apple, Tim Cook dilaporkan akan memperoleh baki AS$750 juta (RM3.14 bilion) minggu ini yang merupakan ansuran terakhir dalam perjanjian gaji yang ditanda tanganinya sedekad lalu selepas menggantikan pengasas syarikat itu, Steve Jobs, lapor akhbar New York Post kelmarin.
Menurut laporan Bloomberg, Cook akan diberikan lima juta saham Apple bernilai kira-kira AS$750 juta.
Ganjaran itu akan menambahkan lagi nilai bersih CEO itu yang ketika ini berjumlah AS$1.5 bilion (RM6.3 bilion).
Sebahagian daripada bayaran itu meliputi saham Apple yang mengungguli sekurang-kurangnya dua pertiga syarikat yang berada dalam senarai indeks tenaga S&P 500 sejak tiga tahun lalu.
Menurut Bloomberg, Cook, 60, mengambil alih jawatan CEO daripada Steve Jobs pada 2011 dengan menandatangani perjanjian pembayaran lumayan termasuk bayaran saham tahun demi tahun.
Tahun lalu, Cook memperoleh gaji sebanyak AS$14.8 juta (RM62.1 juta) dan mempunyai pilihan saham bernilai AS$281 juta (RM1.19 bilion).

Pendapatan tahunan Apple meningkat lebih dua kali ganda semasa perkhidmatan Cook dan pada Disember tahun lalu, syarikat tersebut menjadi firma AS pertama yang mempunyai nilai pasaran AS$ 2 trilion (RM8.4 trilion). – Agensi


Terduduk, pelanggan tempah 500kg nanas maut sebab Covid-19
Oleh SITI AMINAH MOHD YUSOF

27 Ogos 2021, 4:00 pm
PETALING JAYA – Pasangan suami isteri pengusaha kebun nanas di Alor Setar, Kedah berdepan ujian berat apabila individu yang memesan 500 kilogram (kg) hasil pertanian mereka meninggal dunia akibat Covid-19.
Pemilik akaun Twitter bernama @syifamajid dalam satu hantaran menyatakan ia merupakan hasil tuaian pertama abang iparnya dan buah nanas varieti MD2 yang telah dipetik tersebut dikhuatiri tidak dapat bertahan lama.
“Dugaan abang ipar. Pertama kali baru hendak rasa hasil nanas. Ada yang sudah tempah 500kg. Tiba-tiba orang itu meninggal dunia sebab Covid-19. Mintak RT (ulang kicau) boleh,” tulisnya hari ini.
Hantaran itu diulang kicau lebih 8,600 kali dengan ramai netizen menyatakan minat untuk membeli buah-buah berkenaan.
Dalam pada itu, Zetty Majid, 47, yang membantu suaminya memasarkan nanas tersebut meluahkan rasa terharu apabila bertalu-talu menerima pesanan daripada pelanggan yang berminat untuk membeli hasil titik peluh mereka.
Katanya, buat masa ini penghantaran hanya dilakukan di Alor Setar dan Jitra dengan ada pelanggan dari luar Kedah bermurah hati membeli nanas tersebut untuk disedekahkan kepada keluarga yang memerlukan.

“Terima kasih banyak-banyak. Alhamdulillah memang kami sudah tidak nampak jalan. Lagipun banyak lambakan nanas di pasaran sekarang ini. Bagi yang beli untuk sedekah kami hantar kepada orang susah.
“Kami tunggu-tunggu pembeli berkenaan dia tak mai (datang). Sepatutnya dia mai hari Rabu lepas,” katanya ketika dihubungi Kosmo! hari ini.
Tangkap layar perkongsian adik kepada Zetty yang menyatakan 500kg nanas tidak dapat dijual dalam masa singkat kerana pembeli yang membuat tempahan meninggal dunia akibat Covid-19.
Menurut Zetty, terdapat segelintir pelanggan bertanya adakah keluarganya merupakan kontak rapat kepada pembeli tersebut dan berkemungkinan bimbang untuk membeli nanas-nanas berkenaan.
“Ada yang tanya sama ada kami kontak rapat atau ada rasa tidak sihat. Saya tidak salahkan mereka. Kami faham kebimbangan semua orang.
“Pelanggan itu sebenarnya hanya membuat pesanan melalui panggilan telefon. Kami tidak pernah bertemu sebelum ini dan saya sendiri sudah menerima suntikan vaksin,” jelasnya.
Zetty berkata, buah tersebut kini berbaki kira-kira 300 kilogram dan dijangka dapat bertahan dua hingga tiga hari dengan hasil nanas yang boleh dituai dalam tempoh terdekat dianggarkan berjumlah dua hingga tiga tan.
“Memang saya sungguh terharu. Walaupun orang beli dua tiga biji sudah dapat mengurangkan masalah kami. Bukan kurang sedikit tetapi kurang banyak. Saya bersyukur sangat.
“Nampak keikhlasan hati orang untuk membantu terutamanya yang membeli untuk sedekah walaupun duduk jauh misalnya dari Kuala Lumpur dan Johor sanggup buat bayaran secara online dan percaya dengan kami,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kucing tertekan tuan sentiasa berada di rumah ketika pandemik
Oleh KOSMO!

27 Ogos 2021, 6:00 pm
LONDON – Satu kajian yang dilakukan  pakar-pakar haiwan mendapati kucing berasa tertekan dan resah kerana tuannya berada di rumah sepanjang hari semasa pandemik Covid-19 kerana dianggap mengganggu tabiatnya yang gemar bersendirian, lapor laman Mirror UK kelmarin.
Memandangkan ramai pekerja yang terus bekerja dari rumah semasa pandemik, semakin banyak haiwan peliharaan  dibawa ke klinik haiwan disebabkan oleh masalah mental.
Pusat kebajikan haiwan Cats Protection menyatakan,  banyak haiwan yang berdepan kesukaran untuk tinggal bersama tuannya pada waktu siang.
“Perubahan kepada rutin harian kucing berpotensi menyebabkan haiwan itu tertekan kerana kucing merupakan makhluk yang suka membuat tabiat sama.
“Selain itu, kawasan senyap dan selamat yang digunakan kucing di dalam rumah mungkin telah diubah menjadi ruang pejabat, menjadikan ia tidak lagi mempunyai ruang bersendirian,” kata jurucakap pusat kebajikan itu.
Tambahnya, sekiranya kucing peliharaan sensitif dengan bunyi bising, jumlah manusia yang ramai di dalam rumah akan meningkatkan lagi tekanan terhadap haiwan itu.

“Tanda-tanda kucing yang tertekan termasuk mengiau secara berlebihan, kerap menjilat badannya, kerap mencakar, kencing di kawasan yang tidak sepatutnya dan kerap bersembunyi,” kata Daniella Dos Santos yang merupakan Timbalan Presiden Kanan Cats Protection. – Agensi


Bekas Menteri Dr. Zulkifli ucap tahniah Kabinet baharu
Oleh ZULKIFLI MANZOR

27 Ogos 2021, 4:26 pm
PETALING JAYA – Bekas Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri mengucapkan tahniah kepada barisan Kabinet baharu.
Beliau yang tidak disenaraikan semula sebagai anggota Kabinet memohon maaf kepada semua agensi agama peringkat Persekutuan di bawah Menteri di Jabatan Perdana Menteri andai pernah terkasar bahasa.
“Tahniah saya ucapkan kepada semua barisan Kabinet khususnya kepada Senator Idris Ahmad, Menteri di Jabatan Perdana Menteri (Hal Ehwal Agama). Tak dilupakan Datuk Ahmad Marzuk Shaary selaku Timbalan Menteri.
“Doa saya moga negara yang kita cintai ini terus makmur, maju dan bangkit kembali pada era endemik Covid-19,” katanya dalam satu hantaran di media sosial hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Monyet pun reti patuh SOP
Oleh NABIL AIMAN NOR AZWAN

27 Ogos 2021, 3:27 pm
PETALING JAYA – Telatah seekor monyet liar secara spontan mengenakan pelitup muka tular di media sosial baru-baru ini.
Pengendali laman Twitter @bunkroti berkongsi di dalam video itu terlihat, aksi monyet itu bersahaja menutup mulut dan mukanya apabila orang ramai cuba mendekatinya.
“Monyet pun reti ikut SOP, malulah kalau jadi antivaksin tapi SOP pun susah nak ikut,” tulis pengendali akaun Twitter menerusi ruangan kapsyen video hantaran tersebut semalam.
Hantaran itu menerima reaksi yang pelbagai dengan kebanyakan pengguna media sosial menyifatkannya sebagai melucukan selain ada yang ingin menghadiahkan monyet tersebut pelitup muka kanak-kanak.
“Pandai lah monyet ini ikut SOP, manusia biasa pun tak nak ikut SOP” ujar Zawawiyah.
“Kalau jumpa monyet ini nak bagi dia satu pelitup muka kanak-kanak” komen Nabilah Husna.

“Rasanya ini golongan antivax yang makan ivermectin itu, sebab itu dari manusia jadi binatang” kata Paeh.
“Baguslah monyet ini jaga SOP, tapi janganlah tutup mata itu nanti tak nampak masa depan nanti,” tulis seorang lagi pengguna.
Sehingga kini, perkongsian tersebut meraih lebih 16,000 ulang kicau dan 19,000 tanda suka di media sosial Twitter miliknya – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suhaimi guna ayat al-Quran tutup salah
Oleh NABIL AIMAN NOR AZWAN

27 Ogos 2021, 6:02 pm
PETALING JAYA – Bekas anggota kumpulan nasyid, Suhaimi Saad dikecam orang ramai apabila dia didakwa cuba mengunakan ayat al-Quran untuk menutup kesilapan sendiri yang menggelar penerima vaksin sebagai ‘lembu’.
Menerusi satu hantaran di laman Instagramnya, perbuatan Suhaimi itu nyata mengundang kepada pelbagai tomahan daripada orang ramai.
Bagaimanapun, bekas anggota kumpulan Inteam dilihat telah menyekat individu yang tidak sehaluan dengan pendapatnya.
“Sudah sekat 169 lagi, dalam al-Quran juga Allah ada sebut ‘as sufahak’ maksudnya orang-orang yang tidak cerdik, siapa terasa dia lah itu.
“Jangan ingat idea dan komen korang itu bernas sangat, nak baca sampai habis pun aku tak selera,” tulisnya semalam.
Selepas hantarannya itu mendapat perhatian orang ramai, penyanyi itu juga menggelarkan dirinya sebagai presiden bumi datar dan beliau juga lantang mengakui merupakan seorang antivaksin.

Sementara itu, Pencetus Ummah (PU) Syed menerusi perkongsiannya di laman Instagramnya memohon Polis Diraja Malaysia (PDRM) ‘menziarahi’ Suhaimi Saad serta menyelar tindakannya mengelar penerima vaksin lembu.
“Mohon pihak polis ziarah beliau, jauh sangat dah ini jika kurang sihat dapatkan segera rawatan.
“Jika tak nak vaksin jangan ‘dilembukan’ orang yang menerima vaksin, hiduplah dalam dunia kamu yang penuh kesenian itu,” jelas PU Syed.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


22,070 kes baharu Covid-19
Oleh SITI A'ISYAH SUKAIMI

27 Ogos 2021, 3:31 pm
PUTRAJAYA – Sebanyak 22,070 kes baharu dilaporkan hari ini menjadikan jumlah kes positif Covid-19 sebanyak 1,662,913 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 5,920 kes, diikuti oleh Sabah sebanyak 3,010 kes dan Sarawak sebanyak 2,224 kes.
“Selain itu, Kedah (2,072 kes), Pulau Pinang (1,829 kes), Johor (1,809 kes), Kuala Lumpur (1,068 kes), Kelantan (1,051 kes), Perak (939 kes), Pahang (610 kes), Melaka (589 kes), Terengganu (488 kes) dan Negeri Sembilan (338 kes).
“Perlis pula (76 kes), Putrajaya (39 kes) dan Labuan (lapan kes),” katanya pada ciapan Twitter di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hanya 396 daripada 779 guru tak ambil vaksin – TMJ
Oleh MOHD SHARKAWI LONDING

27 Ogos 2021, 5:09 pm
JOHOR BAHRU – Tunku Mahkota Johor, Tunku Ismail Sultan Ibrahim berkenan menerima menghadap guru yang didakwa menolak vaksin di Bangunan Sultan Ibrahim, Bukit Timbalan di sini hari ini.
Tunku Ismail bertitah, daripada 779 guru yang menolak vaksin, hanya 396 yang tidak mengambil vaksin atas sebab ragu dengan pelalian tersebut.
“Bakinya telah mengambil pendirian untuk ditangguhkan buat masa ini, kerana mempunyai alahan, mengandung, ataupun keadaan kesihatan yang tidak mengizinkan.
“Sebilangan guru telah kini bersetuju mendaftar untuk mengambil vaksin,” titah baginda dalam kenyataan selepas menerima menghadap Pengarah Pendidikan Johor serta guru-guru di Bukit Timbalan di sini.
Hadir sama ialah Setiausaha Kerajaan Johor, Datuk Azmi Rohani dan Pengarah Kesihatan Negeri Johor, Datuk Dr. Aman Rabu.
Dalam pada itu, Tunku Ismail turut bertitah, dalam pertemuan tersebut, baginda berkongsi maklumat mengenai program vaksinasi dan situasi terkini Covid-19 di Johor.

Baginda berharap guru-guru ini sedar tanggungjawab mereka untuk sentiasa ketengahkan pembangunan modal insan dengan menjadi teladan yang baik.
Selain itu, Tunku Ismail juga berharap mereka akan mengambil vaksin sebelum sekolah dibuka semula demi memastikan kesihatan dan kesejahteraan rakyat.
Terdahulu, pada 22 Ogos lalu, Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang mendedahkan kira-kira 779 guru di negeri ini yang dilaporkan menolak untuk menerima vaksin Covid-19.
Beliau berkata, Jabatan Pendidikan Negeri Johor (JPNJ) akan membantu dalam perkara itu agar golongan guru terlibat yakin menerima vaksin kelak.
“Kerajaan negeri akan memanggil 779 guru yang menolak vaksin itu secara individu bagi diberi penerangan dan kaunseling supaya mereka faham kepentingannya, apatah lagi sesi persekolahan dijangka dibuka Oktober ini,” katanya.
Beliau yang juga Ahli Dewan Undangan Negeri (ADUN) Puteri Wangsa berkata demikian ketika menjawab soalan tambahan Nor Hayati Bachok (Amanah-Maharani) berkenaan kadar vaksinasi guru di negeri ini pada Persidangan Keempat Dewan Undangan Negeri (DUN) Johor yang ke-14 di Kota Iskandar. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Nenek di Brazil lahirkan cucu sendiri
Oleh KOSMO!

27 Ogos 2021, 5:30 pm
BRASILIA, Brazil – Seorang wanita di negeri Santa Carina, Brazil sanggup menjadi ibu tumpang untuk melahirkan cucu sendiri selepas doktor memberi amaran kehamilan boleh meragut nyawa anak perempuannya, lapor akbar The Sun kelmarin.
Rosicleia de Abreu Carlsem, 53, yang juga seorang guru, melahirkan cucu perempuannya, Maria Clara pada 19 Ogos lalu selepas hamil menerusi kaedah persenyawaan in-vitro (IVF) hasil telur dan sperma daripada anak serta menantunya.
Menurut Carlsem, anaknya, Ingrid tidak dinasihatkan untuk hamil selepas pernah mengalami komplikasi kesihatan yang meningkatkan risiko pendarahan serius ketika bersalin.
“Bayi ini tetap milik Ingrid dan saya hanya menjadi medium untuk membesarkannya dalam rahim selama sembilan bulan serta melahirkannya ke dunia dengan selamat.

Maria Clara dilahirkan ketika usia kandungan 37 minggu dengan berat 3.3 kilogram. – Newsflash
“Saya bersyukur kerana semua proses berjalan lancar dan Maria Clara selamat dilahirkan untuk dimanjakan oleh ibu bapa serta neneknya,” kata Carlsem.
Keluarga ini mengumpul dana sebanyak £5,000 (RM28,710) bagi rawatan IVF menerusi derma orang ramai dan jualan pelitup muka.

Sementara itu, Ingrid meluahkan penghargaan kepada tindakan ibunya dan menyifatkan apa yang dilakukan adalah satu tindakan paling mulia yang pernah dilakukan. – Agensi


Speaker wajar benarkan baju kebangsaan
Oleh MOHAMAD NAUFAL MOHAMAD IDRIS

27 Ogos 2021, 4:07 pm
SHAH ALAM – Speaker Dewan Undangan Negeri (DUN) Selangor, Ng Suee Lim wajar membenarkan pemakaian baju kebangsaan kerana tidak menjadi pemasalahan besar ketika menghadiri sidang DUN tersebut.
Mohd. Sany Hamzan (PH – Templer) berkata, perkara ditekan adalah isi perbahasaan yang dibawa setiap Ahli Dewan Undangan Negeri (ADUN) untuk diterjemahkan dengan tindakan sepatutnya dalam membantu rakyat.
“Saya menyokong usul sahabat saya Sungai Panjang (BN- Datuk Mohd. Imran Tamrin) berhubung pemakaian baju kebangsaan dan bukan baju Melayu.
“Saya juga ingin mencadangkan pemakaian baju batik kerana kalau bukan kita promosi siapa lagi. Takkan kita harapkan orang Venezuela, Filipina hendak popularkan pakaian baju batik,” katanya pada sesi perbahasan ucapan pergulunggan titah Sultan Selangor, Sultan Sharafuddin Idris Shah hari ini.
Terdahulu, usul berkaitannya telah dibawa Mohd. Imran kelmarin namun tidak mendapat sebarang respon daripada Timbalan Speaker Hasnul Baharuddin.
Mohd. Sany turut bersetuju cadangan Elizabeth Wong Keat Ping (PH-Bukit Lanjan) pengecualian tersebut adalah selaras seperti dilaksanakan Dewan Rakyat dalam membenarkan baju kebangsaan dan blazer yang bukan berwarna hitam.

“Ini macam main sepak takraw, Bukit Lanjang umpama feeder yang mengangkat bola cantik dan saya kiler (melakukan) lipat pari kena kepada tuan Speaker (Ng Suee Lim)
“Kalau tengok di Singapura pun dalam persidangannya, MP (Ahli Parlimen) dan Perdana Menterinya sendiri hanya memakai baju kemeja,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penduduk pulau teruja lengkap dua dos vaksin
Oleh MASTURAH SURADI

27 Ogos 2021, 2:57 pm
MERSING – Penduduk di Pulau Besar di sini teruja apabila penantian mereka untuk mendapatkan vaksinasi lengkap selesai hari ini.
Seorang penduduk, Nurul Akma Kamal, 33, berkata, dia sememangnya telah sekian lama menanti untuk mendapatkan janji temu vaksinasi namun bersyukur apabila akhirnya dipanggil.
Dia yang juga merupakan pekerja di resort di pulau berkenaan berkata, janji temu bagi vaksinasi itu lebih mudah selepas ianya dibuat melalui syarikatnya yang berdaftar secata kelompok.
“Kami sangat teruja sebab sebelum ini memang daftar tetapi lambat dapat janji temu. Bila diaturkan dibawah resort ia dapat awal.
“Saya sendiri memang mahu cepat-cepat vaksin sebab bekerja di resort dan kini saya diminta kerja di darat menjaga cafe di sana.
“Bila ramai yang sudah vaksin di pulau ini apa diharapkan pelancongan di sini dapat dibuka dengan cepat,”katanya.

Bagi Mariana Nawang, 45, pula, dia berharap melalui ikhtiar dengan mengambil vaksin itu dapat menghindarkan dia dan keluarga dari virus Covid-19.
Katanya, dia juga merasa amat lega apabila dos yang diterima sudah lengkap sekali gus dapat menikmati kelonggaran prosedur operasi standard (SOP) yang ditetapkan kerajaan tidak lama lagi. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


111 projek rumah terbengkalai di Selangor
Oleh MOHAMAD NAUFAL MOHAMAD IDRIS

27 Ogos 2021, 3:06 pm
SHAH ALAM – Sebanyak 111 projek perumahan melibatkan 15,010 unit rumah masih terbengkalai di seluruh negeri ini.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, jumlah projek ini telah dicatatkan sejak tahun 2007 dan masih tidak mempunyai kontraktor dan pemaju penyelamat.
Katanya, daerah Klang mencatatkan jumlah tertinggi projek terbengkalai iaitu sebanyak 39 projek, diikuti Kuala Langat (20), Hulu Langat (13), Gombak (11), Hulu Selangor dan Sepang masing-masing sembilan, Petaling (5), Kuala Selangor (4) dan Sabak Bernam (1).
“Kerajaan negeri sentiasa komited untuk menyelesaikan masalah ini walaupun bidang kuasa kami terhad dan tertakluk pada Akta Pemajuan Perumahan (Kawalan dan Perlesenan) 1966.
“Projek terbengkalai dan bermasalah di Selangor dikawal selia melalui pemantauan yang dilakukan JawatanKuasa Pemulihan Projek Terbengkalai (JPPT) di Lembaga Perumahan dan Hartanah Selangor (LPHS) dan Jawatankuasa Kecil Pemulihan Projek Terbengkalai Pihak Berkuasa Tempatan,” katanya pada sidang Dewan Undangan Negeri (DUN) Selangor hari ini.
Beliau berkata demikian bagi menjawab pertanyaan lisan Lee Kee Hiong (PH-Kuala Kubu Bharu) berhubung usaha yang dilakukan kerajaan negeri bagi mengatasi isu projek perumahan terbengkalai di Selangor. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rugi RM128,498 angkara beli minyak hasilkan vaksin
27 Ogos 2021, 2:31 pm
KUALA LUMPUR – Hantar e-mel kepada syarikat yang disasarkan dan menawarkan penjualan minyak precatoria kepada syarikat tersebut.
Mana-mana syarikat yang berminat kemudiannya diminta untuk membuat pembayaran ke dalam akaun yang diberikan (akaun keldai) bagi tujuan membeli sampel.
Bagaimanapun, selepas membuat pembayaran, mangsa tidak menerima sebarang sampel yang dijanjikan dan ahli sindiket gagal dihubungi.
Itulah modus operandi yang digunakan sindiket menjual bahan organik minyak precatoria yang didakwa mampu menghasilan vaksin Covid-19 dalam usaha memperdaya mangsa.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md Din berkata, taktik itu dikesan selepas polis menerima lima aduan daripada mangsa yang mendakwa telah diperdaya sindiket itu melibatkan kerugian RM128,498.
“Menerusi siasatan, kita dapati kegiatan penipuan dalam talian itu menjual bahan organik minyak precatoria yang didakwa digunakan untuk menghasilkan vaksin Covid-19 kepada beberapa syarikat di negara ini.

“Kita tidak menolak kemungkinan terdapat sindiket penipuan yang cuba untuk menangguk di air keruh dengan menjadikan isu-isu berkaitan Covid-19 sebagai modal untuk meraih keuntungan,” ujarnya dalam satu kenyataan hari ini.
Justeru itu, beliau menasihati orang ramai untuk sentiasa berhati-hati dan berwaspada berkenaan dengan kegiatan terbabit bagi mengelak daripada menjadi mangsa. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Cuci rumah selepas banjir surut
Oleh WAT KAMAL ABAS

27 Ogos 2021, 2:51 pm
BAGAN SERAI – Penduduk Mukim Beriah Alor Pongsu yang kembali ke rumah masing-masing mengeluh apabila banjir melanda kampung mereka lapan hari lalu meninggalkan kesan buruk.
Limpahan air banjir menyebabkan kebanyakan kediaman penduduk dipenuhi kotoran dan lumpur selain kerosakan barang-barang.
Mohammad Nasir Ismail, 41, yang tinggal di Kampung Tersusun Batu 6 1/2, Matang kerugian RM1,500 apabila 24 ekor ayam telur baka Arab yang diternaknya mati ditenggelami air selain dimakan ular sawa.
“Saya sempat meninggikan reban ayam sebelum berlaku banjir, malangnya limpahan air daripada ban pecah di Kampung Selekoh Matang Pasir Alor Pongsu naik lebih cepat.
“Air banjir menenggelami beberapa reban manakala beberapa ekor lagi ayam di luar menjadi makanan haiwan lain termasuk ular sawa,” katanya yang menternak lebih 200 ekor ayam.
Menurutnya lagi dia yang menternak lebih 200 ekor ayam penelur arab dan baka kampung, mendakwa kerugian lebih RM1,500 termasuk membeli kapur untuk ditabur pada rebannya bagi meneutralkan semula reban dari penyakit seperti hama.

Penduduk lain, Zulkeflee Ismail, 42, berkata, situasi selepas banjir lebih memenatkan apabila perlu membersihkan kediaman selain membuang barang-barang yang rosak sebelum mengemas rumah.
Bagaimana pun, dia dan ahli keluarga bersyukur apabila dibantu sukarelawan pertubuhan bukan kerajaan (NGO) bagi membersihkan rumahnya yang berlumpur. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Noh kembali terajui MEDAC selepas 12 tahun
Oleh MOHD YUNUS YAKKUB

27 Ogos 2021, 2:42 pm
SHAH ALAM – Ahli Parlimen Tanjong Karang, Tan Sri Noh Omar kembali menerajui Kementerian Pembangunan Usahawan dan Koperasi (MEDAC) selepas 12 tahun meninggalkan portfolio tersebut.
Noh berkata, pelantikan itu ibarat sirih pulang ke ganggang kerana pernah memegang jawatan sama ketika pemerintahan bekas Perdana Menteri, Tun Abdullah Ahmad Badawi
Untuk rekod, beliau menerajui kementerian itu bermula 18 Mac 2008 sehingga 9 April 2009.
“Alhamdulillah, saya secara peribadi ingin mengucapkan terima kasih atas kepercayaan Perdana Menteri (Datuk Seri Ismail Sabri Yaacob) atas kepercayaan melantik saya sebagai Menteri Pembangunan Usahawan dan Koperasi.
“Pelantikan ini ibarat sirih pulang ke ganggang kerana saya pernah memegang jawatan yang sama ketika pemerintahan Tun Pak Lah (Abdullah Ahmad Badawi),” katanya dalam hantaran di Facebook rasminya hari ini.
Terdahulu Ismail Sabri mengumumkan pembentukan Kabinet baharu dibarisi seramai 31 Menteri dan 38 Timbalan Menteri hari ini.

Noh yang merupakan Pengerusi Perhubungan UMNO Selangor berkata, pelantikan itu adalah kesinambungan kepada tugasnya selaku Pengerusi Perbadanan Usahawan Nasional Berhad (PUNB) sebelum ini.
“Ini adalah satu amanah yang wajib saya tunaikan terutama sekali di saat ramai usahawan terkesan dengan kejatuhan ekonomi akibat daripada wabak Covid-19.
“Terima Kasih juga buat sahabat-sahabat yang sentiasa menyokong saya dari dulu. InsyaAllah amanah ini akan saya tunaikan selaras dengan kehendak Perdana Menteri supaya menfokuskan kepada agenda membantu rakyat,” katanya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pemilik syarikat teksi bergelar Datuk mengaku tidak salah
Oleh NUZULSHAM SHAMSUDDIN

27 Ogos 2021, 2:46 pm
KUALA LUMPUR – Pengasas Big Blue Taxi Services, Datuk Shamsubahrin Ismail mengaku tidak bersalah di Mahkamah Sesyen di sini hari ini, atas pertuduhan menerima rasuah berjumlah RM10,000 Mac lalu.
Tertuduh Shamsubahrin, 55, membuat pengakuan tidak bersalah itu selepas pertuduhan dibacakan terhadapnya di hadapan Hakim Rozina Ayob.
Pada prosiding hari ini ketika hadir ke mahkamah, bapa kepada lima anak itu dilihat berkerusi roda.
Mengikut pertuduhan, ahli perniagaan itu didakwa menerima wang tunai RM10,000 daripada akaun Maybank milik Yusfazila Md. Yusoff sebagai dorongan untuk menyelesaikan kes seorang individu lelaki di Mahkamah Rayuan Putrajaya.
Kesalahan itu didakwa dilakukan di Ambank, Jalan Yap Kwan Seng pukul 1 petang pada 4 Mac lalu yang didakwa mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009.
Hukuman bagi seksyen itu memperuntukkan penjara maksimum 20 tahun dan denda tidak kurang lima kali ganda nilai suapan atau RM10,000 atau mana-mana lebih tinggi, jika sabit kesalahan.

Terdahulu, Pegawai Pendakwa SPRM, Abd. Muntaqim Abdul Aziz, menawarkan jaminan
RM5,000 dengan seorang penjamin terhadap tertuduh.
Bagaimanapun, peguam peguam Muhammad Noor Azfar Muhammad Noor Azmi yang mewakili tertuduh memohon jumlah jaminan rendah dengan alasan anak guamnya telah memberikan kerjasama sepanjang siasatan dijalankan.
“Tertuduh merupakan penanggung tunggal keluarga dan perniagaannya sangat terjejas ekoran Perintah Kawalan Pergerakan (PKP),” katanya.
Selepas mendengar permohonan kedua-dua belah pihak, Hakim Rozina membenarkan tertuduh diikat jamin RM2,000 dengan seorang penjamin berserta syarat tambahan pasport diserahkan kepada mahkamah sehingga kes selesai.
Mahkamah kemudian menetapkan 1 Oktober ini untuk sebutan semula kes. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiada ‘walk-in’ penjaja, peniaga di MOVAK Pulau Pinang
Oleh SAFINA RAMLI

27 Ogos 2021, 2:37 pm
GEORGE TOWN – Kerajaan negeri tidak berhasrat membuka Program Mobilisasi Vaksin Komuniti (MOVAK) untuk penjaja dan peniaga secara ‘walk-in’ memandangkan dos vaksin Covid-19 terhad kepada mereka yang mendaftar dengan Majlis Bandaraya Pulau Pinang (MBPP) dan Majlis Bandaraya Seberang Perai (MBSP).
Pengerusi Jawatankuasa Perumahan, Kerajaan Tempatan dan Perancangan Bandar dan Desa negeri, Jagdeep Singh Deo berkata, program tersebut yang bermula 30 Ogos hingga 2 September ini menyasarkan 12,000 peniaga dan penjaja berdaftar dengan jumlah pendaftaran setakat ini 8,375 orang.
“Saya memohon kerjasama penjaja dan peniaga yang masih belum divaksin untuk berdaftar dengan menghubungi MBPP dan MBSP segera.
“Hanya penjaja yang telah dikenal pasti akan menerima janji temu untuk menerima vaksin melalui sistem MySejahtera,” katanya kepada pemberita di sini hari ini.
Dalam pada itu, Jagdeep berkata, setakat semalam, jumlah vaksinasi dos pertama di negeri ini adalah seramai 1.1 juta individu iaitu hampir 81 peratus daripada populasi rakyat Pulau Pinang.
“Lebih 700,000 individu iaitu sekitar 52 peratus rakyat pula telah menerima dos kedua vaksin Covid-19 dan ini menunjukkan kita berada di landasan yang tepat untuk mencapai imuniti kelompok.

“Pihak kami memohon kepada kerajaan pusat agar mempercepat penyaluran vaksin Covid-19 ke negeri ini agar lebih ramai individu dapat divaksin seperti sasaran kerajaan negeri,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Saintis temui fosil paus berkaki empat di Mesir
Oleh KOSMO!

27 Ogos 2021, 3:06 pm
KAHERAH – Sekumpulan saintis memaklumkan bahawa mereka menemui fosil berusia 43 juta tahun milik spesies amfibia paus berkaki empat di Mesir, lapor akhbar New York Post kelmarin.
Penemuan itu dapat membantu ahli-ahli sains mengesan peralihan ikan paus dari habitat darat ke laut.
Ketua penyelidik Mesir dalam satu kenyataan berkata, penemuan baharu itu adalah milik Protoceditae iaitu sejenis ikan paus yang telah pupus dan berada di tengah-tengah peralihan itu.
Fosil itu digali daripada batu Eosen di Fayum Depression yang terletak di Gurun Barat Mesir.
Kawasan tersebut satu ketika dahulu pernah diliputi laut yang memberikan banyak penemuan berhubung evolusi ikan paus sebelum dikaji di Pusat Palentologi Vertebrata, Universiti Mansoura (MUVP).
Spesies paus baharu  itu diberi nama Phiomicetus anubis dan mempunyai badan sepanjang tiga meter dengan anggaran berat sekitar 589 kilogram.

Mohamed Sameh Antar (kiri), Abdullah Gohar (tengah) dan Hesham Sallam menunjukkan fosil haiwan unik yang ditemui itu. – Abdullah Gohar
Ia juga dikatakan mungkin merupakan haiwan pemangsa teratas. Sebahagian rangkanya mendedahkan haiwan itu mungkin merupakan paus protocetid paling primitif yang diketahui dari Afrika.
“Phiomicetus anubis merupakan kunci kepada spesies ikan paus dan merupakan penemuan penting bagi paleontologi Mesir dan Afrika,” kata penulis utama penemuan itu yang diterbitkan dalam jurnal Proceedings of The Royal Society B., Abdullah Gohar.
Nama paus itu diambil bersempena nama Fayum Depression manakala nama spesiesnya pula merujuk kepada Anubis yang merupakan seorang dewa Mesir yang dikaitkan dengan mumia dan kehidupan selepas mati. – Agensi


Komited rangka hala tuju KKMM lebih proaktif – Annuar
Oleh MOHD. HUSNI MOHD. NOOR

27 Ogos 2021, 3:00 pm
PUTRAJAYA – Menteri Komunikasi dan Multimedia, Tan Sri Annuar Musa komited merangka hala tuju kementeriannya supaya lebih proaktif dan menyumbang kepada kemakmuran negara sekali gus memberi manfaat kepada Keluarga Malaysia.
Annuar berkata, beliau menyedari Kementerian Komunikasi dan Multimedia Malaysia (KKKM) mempunyai peranan yang sangat penting terutama ketika negara sedang berhadapan pelbagai cabaran ketika ini.
Beliau berkata, kerajaan ketika ini berdepan cabaran untuk menangani pandemik Covid-19 dan pemulihan ekonomi selain keperluan pemerkasaan sektor digital.
“Insya-Allah, saya akan berusaha sedaya upaya bagi memikul tugas dan amanah yang diberikan ini sebaik mungkin. Saya berharap akan mendapat kerjasama penuh daripada seluruh saf pegawai dan keluarga KKMM serta agensi-agensi di bawahnya.
“Semoga Allah SWT mempermudahkan segala urusan dan kita dapat bekerjasama dalam satu saf yang tersusun di bawah kepimpinan Perdana Menteri, Datuk Seri Ismail Sabri Yaakob,” katanya menerusi kenyataan akhbar hari ini.
Katanya, beliau turut menjunjung kasih atas limpah perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas perkenan pelantikannya sebagai menteri.

Annuar berkata, beliau mengucapkan setinggi-tinggi penghargaan dan terima kasih atas kepercayaan Perdana Menteri yang memilihnya sebagai anggota Kabinet.  -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lapan bengkel musnah terbakar
Oleh KHAIRULMIZAN YAHYA

27 Ogos 2021, 3:09 pm
KUANTAN – “Dari jauh saya nampak asap tebal, dan hati saya berdebar-debar namun masih berharap bukan bengkel ayah yang terbakar.
“Namun sudah ditakdirkan, bengkel yang diusahakan ayah selama lebih 30 tahun musnah sekelip mata,”kata Jogender Kaur, 49, anak kepada pemilik bengkel yang terbakar di Jalan Tanjung Api-Padang Lalang, di sini, awal pagi ini.
Dalam kejadian kira-kira pukul 5 pagi itu, bengkel kenderaan berat milik bapanya, Sarjit Singh, 74, antara lapan bengkel kenderaan yang musnah dalam kebakaran berkenaan namun enam pekerja warga asing yang tinggal di premis itu berjaya menyelamatkan diri.
Jogender berkata, dia dan bapanya bergegas ke lokasi kejadian bagi menyelamatkan barang-barang selepas menerima panggilan daripada rakannya yang memaklumkan kejadian itu.
“Ketika tiba di lokasi kejadian kira-kira pukul 6 pagi, kami tidak dibenarkan untuk mendekati kawasan kejadian kerana bomba sedang berusaha memadamkan kebakaran.
“Saksi kejadian memberitahu kebakaran itu dikatakan berpunca daripada jentolak yang diletakkan di depan bengkel bapa untuk dibaiki sebelum ia merebak ke bangunan berkenaan,”katanya di sini, hari ini.

Menurut Jogender, dia menyerahkan kepada pihak berkuasa melakukan siasatan kerana bapanya menyatakan jentolak terbabit tidak mempunyai bateri dan sistem elektrik semasa kejadian. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Arteta sudah boleh kemas beg
Oleh KOSMO!

28 Ogos 2021, 9:47 pm
MANCHESTER – Kedudukan pengurus Arsenal, Mikel Arteta ibarat ‘telur di hujung tanduk’ susulan kekalahan memalukan 0-5 kepada juara bertahan Liga Perdana Inggeris (EPL), Manchester City di Stadium Etihad sebentar tadi.
Ia adalah kekalahan ketiga berturut-turut dan lebih malang The Gunners masih gagal menjaringkan sebarang gol daripada tiga perlawanan EPL setakat ini.
Situasi itu pastinya menambahkan lagi tekanan Arteta, 39, selepas dilaporkan beliau kini kesuntukan masa untuk menyelamatkan masa depannya sebagai pengurus kelab berkenaan.
Bagaimanapun, para penyokong Arsenal tentunya tidak mampu bersabar lagi dengan prestasi pengendali dari Sepanyol itu meksipun terdahulu menang 6-0 ke atas West Bromwich Albion pada pusingan kedua Piala Liga England baru-baru ini.
Nasib malang Arsenal bermula selepas City meledak dua gol pantas dalam tempoh lima minit menerusi tandukan Ilkay Gundogan dan tolakan mudah Ferran Torres masing-masing pada minit ketujuh serta 12.
Lebih perit apabila Granit Xhaka ‘membunuh’ semangat rakan-rakan sepasukannya dengan terjahan keras ke atas Joao Cancelo mengakibatkan pengadil, Martin Atkinson melayangkan kad merah kepadanya pada minit ke-35.

Tidak lama kemudian, Gabriel Jesus meledak gol ketiga dua minit di hujung babak pertama sebelum Rodri mematikan sisa-sisa perjuangan Arsenal dalam perlawanan itu dengan jaringan keempat City pada minit ke-53.
Ia terbukti apabila Arsenal yang cuma memegang 18 peratus penguasaan permainan dalam babak kedua membenarkan Torres melengkapkan pesta gol skuad bimbingan Pep Guardiola dengan keputusan 5-0 pada minit ke-84. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Selangor FC berputih mata, UiTM FC menang besar
Oleh MUHAMAD ARDIE PUTRA SUHAIMI

28 Ogos 2021, 11:23 pm
PETALING JAYA – Hasrat pasukan Selangor FC untuk meneruskan momentum kemenangan selepas terikat 1-1 bertemu Melaka United di Stadium MBPJ sebentar tadi.
Pada aksi tersebut, skuad Gergasi Merah yang dibimbing oleh Karsten Neitzel mempamerkan kelas tersendiri apabila membuka jaringan seawal minit ke-18 hasil ledakan pemain import, Hein Htet Aung.
Namun, momentum pasukan tuan rumah tersekat apabila pemain pertahanan, Ashmawi Yakin dilayangkan kad merah pada minit ke-27 sekali gus memberi kelebihan buat skuad Hang Jebat untuk membuat kebangkitan.
Selepas berjaya bertahan dengan 10 pemain hampir sebahagian besar perlawanan, skuad Selangor terpaksa berputih mata apabila pasukan pelawat menyamakan kedudukan pada masa kecederaan hasil ledakan Manuel Ott sekali gus menyaksikan eputusan 1-1 kekal sehingga tamat perlawanan.
Sementara itu, di Stadium UiTM, Shah Alam, pasukan UiTM FC mempamerkan aksi dalam kelas tersendiri selepas menewaskan Sabah FC dengan kemenangan 4-0.
Gol-gol jaringan The Lion Troops dilakukan oleh Kwon Hyong-yun pada minit ke-15, Joel Vinicius (m-17) dan dua gol ledakan Sean Gan Gianelli (m-59 dan m-66). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Espargaro sambar petak hadapan GP British
Oleh KOSMO!

28 Ogos 2021, 10:25 pm
SILVERSTONE – Pelumba pasukan Repsol Honda, Pol Espargaro akan bermula di petak hadapan pada perlumbaan Grand Prix (GP) British di Litar Silverstone yang dijadualkan berlangsung esok.
Pada sesi kelayakan sebentar tadi, pelumba dari Sepanyol itu melakukan catatan masa terbaik 1:58.889 saat (s), sekali gus menempah petak hadapan pertamanya musim ini.
Meskipun memulakan aksi dengan agak perlahan, namun dia berjaya mendapatkan rentak tunggangan ketika penghujung sesi kelayakan dan berjaya memintas kedudukan pelumba Ducati, Francesco Bagnaia.
Bagaimanapun, Espargaro terpaksa mengharapkan tuah selepas catatan masa 1:58.008s yang dicatatkan pelumba Pramac Racing, Jorge Martin dibatalkan selepas dia melepasi had trek dan terpaksa bermula di petak keempat.
“Saya sangat gembira dan meraikan keputusan hari ini seolah-olah seperti menang perlumbaan. Bagi saya, ia perkara biasa kerana saya berdepan aksi sukar sepanjang musim ini.
“Memulakan perlumbaan esok di petak hadapan boleh menjadi pembakar semangat untuk saya bagi baki saingan musim ini. Kerja keras yang dilakukan selama ini akhirnya membuahkan hasil,” kata Espargaro sejurus tamat saingan.

Mengiringi Espargaro di barisan hadapan esok adalah Bagnaia yang berada di petak kedua diikuti pendahulu kejuaraan dunia musim ini dari Monster Energy Yamaha, Fabio Quartararo. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita jumpa batu berukir wajah Lord Voldemort
Oleh KOSMO!

28 Ogos 2021, 10:00 pm
EDINBURGH, Scotland – Seorang wanita di Scotland terkejut apabila menemui sebiji batu yang kelihatan seperti wajah karakter antagonis dalam filem fiksyen terkenal, Harry Potter iaitu Lord Voldemort.
Menurut laporan akhbar Daily Star semalam, Nikki Halkerston ,45, memberitahu dia terjumpa batu itu ketika bersiar-siar di tepi laut selepas menghantar anaknya ke sekolah.
Sebaik sahaja melihat batu unik tersebut, Halkerston terus teringat pada watak jahat itu dan mengutipnya untuk dijadikan perhiasan di dapur rumahnya.
“Ukiran wajah pada batu itu sangat jelas seperti Lord Voldemort kerana apabila terpandangnya, saya tidak memikirkan orang lain.
“Walaupun saya bukanlah peminat fanatik filem Harry Potter tetapi saya mahu menyimpannya sebagai koleksi peribadi,” katanya. – Agensi


Lelaki guna wang syarikat RM600,000 langgan laman pornografi
Oleh KOSMO!

28 Ogos 2021, 10:30 pm
LONDON – Seorang penerbit program dokumentari televisyen yang telah membelanjakan wang sebanyak £100,000 (RM577,441) milik syarikat dia bekerja untuk membiayai ketagihannya terhadap laman pornografi terselamat daripada dipenjarakan, lapor akhbar Metro UK semalam.
Mark Johan Insanally, 55, sebelum ini mengaku menyalahgunakan wang syarikat dengan menonton laman web lucah ketika terlibat dengan program televisyen National Geographic.
Dia ditangkap kerana menggunakan dana milik majikannya, Ventureland untuk menonton siaran pornografi secara langsung ketika dilantik untuk membantu pasukan produksi tersebut yang didapati telah ‘membelanjakan wang melebihi bajet’.
Pendakwa raya Peter Lancaster memberitahu mahkamah bahawa seorang akauntan Ventureland berasa curiga selepas terlihat nama satu laman web dalam senarai transaksi syarikat.
Insanally cuba menghilangkan syak wasangka itu dengan berkata bahawa rakannya dari Amerika Syarikat membekalkan rakaman arkib kepadanya yang diambil dari laman web terbabit.
Bagaimanapun, selepas mendapati adanya bayaran sama dibuat sejurus selepas itu, Insanally akhirnya mengaku mempunyai ketagihan terhadap pornografi.

Dalam perbicaraan di mahkamah, tertuduh didapati membelanjakan lebih £108,137 (RM624,065) dalam satu kad debit.
Sementara itu, Peguambela, Kieran Galvin berkata, Insanally mempunyai masalah kesihatan seperti diabetes dan tekanan darah tinggi selain tinggal bersama ibu dan adik perempuannya yang berada di rumah kerana mempunyai masalah jantung.
“Saya sangat menyesal kepada mereka yang menaruh kepercayaan kepada saya serta malu dan terhina kerana telah membiarkan tingkah laku saya yang menjijikkan ini menjadi tidak terkawal,” demikian kenyataan yang dibacakan kepada mahkamah oleh Galvin bagi pihak Insanally.
Insanally mengaku bersalah atas tuduhan pecah amanah antara Oktober 2019 hingga November 2020. – Agensi


Sultan Selangor zahir dukacita pemergian Tun Ahmad Sarji
Oleh ISKANDAR SHAH MOHAMED

28 Ogos 2021, 9:54 pm
SHAH ALAM – Sultan Selangor, Sultan Sharafuddin Idris Shah menzahirkan rasa dukacita di atas pemergian bekas Ketua Setiausaha Negara (KSN), Tun Ahmad Sarji Abdul Hamid.
Perasaan sedih itu turut dizahirkan Tengku Permaisuri Selangor, Tengku Permaisuri Norashikin menerusi kenyataan di laman Facebook (FB) Selangor Royal Office, sebentar tadi.
Baginda berdua berkenan mengutus salam takziah kepada keluarga Allahyarham khususnya balu, Toh Puan Sagiyah Salikin.
Sultan Sharafuddin bertitah, baginda mengenali rapat Tun Ahmad Sarji terutama ketika Allahyarham bertugas sebagai KSN.
“Allahyarham dianggap seorang yang komited dan banyak menyumbang kepada pembaharuan sektor perkhidmatan awam.
“Di atas jasa dan bakti Allahyarham, Almarhum Sultan Salahuddin Abdul Aziz Shah mengurniakan darjah kebesaran Seri Sultan Salahuddin Abdul Aziz Shah (S.S.S.A.) yang membawa gelaran Dato’ Seri pada 1992,” titah baginda.

Baginda turut mendoakan supaya roh Allahyarham dicucuri rahmat Allah dan ditempatkan dalam kalangan orang-orang beriman.
Ahmad Sarji, 82 meninggal dunia di Hospital Canselor Tuanku Muhriz Universiti Kebangsaan Malaysia (UKM), Kuala Lumpur pukul 1.40 pagi tadi selepas dimasukkan ke unit rawatan rapi (ICU) hospital itu akibat komplikasi Covid-19 pada 31 Julai lalu. – K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Verstappen sambar petak pertama GP Belgium
Oleh KOSMO!

28 Ogos 2021, 11:27 pm
STAVELOT, Belgium – Pelumba sensasi Red Bull, Max Verstappen menepati ramalan apabila meraih petak pertama Grand Prix (GP) Belgium selepas mendominasi pusingan kelayakan di Litar Spa sebentar tadi.
Pada perlumbaan tersebut, Verstappen berjaya memintas catatan masa pelumba Williams, George Russell yang terpaksa akur di kedudukan kedua selepas ketinggalan 0.321 saat.
Sementara itu, pendahulu carta kategori pelumba yang juga juara dunia tujuh kali, Lewis Hamilton dari pasukan Mercedes menamatkan saingan di petak ketiga. -K! ONLINE
Keputusan 10 Teratas kelayakan GP Belgium;
1. Max Verstappen (Red Bull)
2. George Russell (William)
3. Lewis Hamilton (Mercedes)
4. Daniel Ricciardo (McLaren)
5. Sebastian Vettel (Aston Martin)
6. Pierre Gasly (AlphaTauri)
7. Sergio Perez (Red Bull)
8. Valtteri Bottas (Mercedes)
9. Sebastian Ocon (Alpine)
10. Lando Norris (McLaren)

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


KDA FC atasi Perak FC 1-0
Oleh MOHD. RAFIE AZIMI

28 Ogos 2021, 11:31 pm
ALOR SETAR – Kedah Darul Aman FC (KDA FC) mencatat kemenangan 1-0 ke atas Perak FC hasil jaringan penyerang utama mereka, Kpah Sherman di Stadium Darul Aman, di sini malam ini.
Babak pertama bermula seimbang dengan kedua-dua pasukan saling melancarkan serangan, namun setiap percubaan dilakukan gagal menepati sasaran.
Pada minit ke-19, Kpah Sherman membuka tirai jaringan apabila dia yang tidak dikawal dalam kotak penalti memanfaatkan sepenuhnya hantaran lintang Tchetche Kipre untuk melakukan tandukan bagi menewaskan penjaga gol Perak, Muhammad Azri Ghani.
Hanya empat minit berselang, KDA FC berpeluang menambah jaringan apabila pengadil, Razlan Joffri Ali menganugerahkan sepakan penalti setelah Sherman dijatuhkan oleh Muhammad Azri ketika kedua-dua mereka berada dalam kedudukan satu lawan satu.
Sepakan dilakukan ketua pasukan, Baddrol Bakhtiar bagaimanapun sekadar singgah ke tiang gol sebelah kanan pelawat sebelum rembatan susulan pemain import dari Singapura, K. Anumanthan dari luar kotak penalti terkena pula ke tiang gol sebelah kiri.
Memasuki babak kedua, Perak jelas menunjukkan betapa mereka masih belum mengalah apabila gerakan diatur pada minit ke-50 membantu penyerang kelahiran Ghana, Nana Poku melepaskan rembatan kencang ke pintu gol tuan rumah.

Namun penjaga gol KDA FC, Ifwat Akmal Chek Kassim nyata lebih bersedia apabila berjaya menutup bahagian kiri gawang dengan merebahkan badan untuk menangkap bola tersebut.
Pada minit ke-66, pasukan tuan rumah sekali lagi berjaya menggegarkan jaring pelawat menerusi rembatan pemain pertahanan kebangsaan, Mohd. Rizal Mohd. Ghazali.
Namun gol itu tidak dikira apabila penjaga garisan terlebih dulu mengesan kedudukannya yang berada dalam posisi ‘offside’.
Pasukan pelawat hampir berjaya menyamakan kedudukan pada masa tambahan perlawanan namun Ifwat Akmal sekali lagi bertindak cemerlang apabila melayangkan badan untuk menepis tandukan padu kapten Perak, Sergio Aguero untuk kedudukan muktamad 1-0. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Saya ada di Danga Bay, Johor saja’
Oleh KOSMO!

28 Ogos 2021, 11:20 pm
PETALING JAYA – Usahawan kontroversi, Muhammad Sajjat Kamaruddin atau Sajat memberitahu secara terbuka bahawa dirinya berada di Johor selama ini.
Katanya melalui live di Instagram miliknya sebentar tadi bahawa dia tidak keluar dari negara sebaliknya berada di Danga Bay, Johor sahaja.
‘Mana ada saya kat luar negara, saya ada di Johor saja, Danga Bay, saya tidak tahu hendak cakap macam mana lagi, saya ada di Malaysia, tidak kemana-mana,’ jelasnya.
Sajat menjawab pertanyaan pengikutnya yang bertanya lokasi tempatnya bersembunyi selama ini.
Terdahulu, pada 23 Februari lalu, usahawan kosmetik itu dikenakan waran tangkap oleh Mahkamah Tinggi Syariah Shah Alam kerana tidak hadir sebutan semula kes berhubung menghina Islam.
Kosmo! pada 26 April lalu melaporkan Nur Sajat berkemungkinan berada di luar negara selepas mengetahui Polis Selangor bekerjasama dengan Jabatan Agama Islam Selangor (JAIS) untuk mengesannya -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis cari lelaki campak batang besi ke jalan raya
Oleh NUR SYAZWANA MANSOR

28 Ogos 2021, 10:18 pm
SUNGAI PETANI – Polis sedang mengesan seorang lelaki selepas satu video tular hari ini memaparkan individu itu
mencampakkan batang besi papan isyarat jalan raya ke arah penunggang motosikal.
Rakaman video berdurasi 13 saat tersebut memaparkan seorang lelaki memakai baju T berwarna jingga dan berkain pelikat berlegar-legar di tengah jalan raya.
Dia dilihat membawa batang besi papan isyarat sehingga membahayakan pengguna jalan raya.
Lelaki itu kemudiannya bertindak mencampakkan besi berkenaan ke arah seorang penunggang motosikal lelaki dan kelihatan penunggang terbabit sempat mengelak sebelum rakaman video berakhir.
Ketua Polis Daerah Kuala Muda, Asisten Komisioner Adzli Abu Shah memberitahu, kes tersebut berlaku semalam di persimpangan lampu isyarat Bakar Arang, berdekatan dengan pasar raya Tesco Selatan.
Menurutnya, pihak polis telah dimaklumkan mengenai perkara tersebut dan telah pergi ke tempat kejadian untuk tindakan.

“Bagaimanapun lelaki terbabit telah menghilangkan diri dari kawasan itu.
“Hasil siasatan lelaki terbabit dipercayai penghidu gam tegar dan kita sedang mengesan individu itu untuk tindakan lanjut,” katanya ketika dihubungi di sini hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pemandu lori teruja menang kereta McLaren
Oleh KOSMO!

28 Ogos 2021, 8:30 pm
LONDON – Seorang pemandu lori teruja apabila diumumkan memenangi sebuah kereta berjenama mewah, McLaren 720S Spider bernilai £275,000 (RM1.6 juta), lapor akhbar The Sun semalam.
Andrew Olsen, 60, memenangi satu daripada model kereta terpantas di dunia itu menerusi satu kempen cabutan bertuah secara online untuk tujuan kebajikan bagi Hospital Kanak-Kanak Great Osmond (GOSH).
“Saya diberitahu telah memenangi kenderaan ini pada hari lahir ke-60. Saya terdiam dan sejujurnya, ini merupakan hadiah hari lahir terbaik saya.
“Ia amat berbeza dengan lori yang saya pandu. Meskipun saya menyukai kenderaan ini, namun saya mungkin akan menjualnya kerana wang itu mampu mengubah keluarga saya,” katanya.
Olsen dalam pada itu turut berharap agar tuahnya berterusan dan boleh memenangi hadiah utama bagi cabutan bertuah tersebut iaitu sebuah rumah agam di Wimbledon bernilai lebih £3.5 juta (RM20.2 juta).
“Saya berpendapat syarikat kutipan dana Omaze sangat mengagumkan kerana ia mengumpul wang bagi membantu pusat kebajikan GOSH dalam melakukan apa yang mereka lakukan iaitu membantu kanak-kanak yang sakit tenat,” kata Olsen. – Agensi


JKKP siasat pekerja buruh maut ketika tukar bumbung
Oleh MOHD SYALMIZI HAMID

28 Ogos 2021, 7:56 pm
SEBERANG PERAI – Jabatan Keselamatan dan Kesihatan Pekerjaan (JKKP) Pulau Pinang menyita secara fizikal kawasan sebuah kilang di Kawasan Perusahaan Prai di sini bagi siasatan lanjut susulan seorang pekerja buruh am yang maut ketika kerja menukar bumbung, kelmarin.
Pejabat Pengarah JKKP negeri dalam satu kenyataan berkata, tindakan itu bagi memastikan tidak berlaku kejadian kacau ganggu untuk siasatan lanjut pihaknya.
Menurut kenyataan itu, satu Notis Larangan di bawah Seksyen 15(1) Akta Keselamatan dan Kesihatan Pekerjaan 1994 atas kesalahan gagal menyediakan sistem kerja selamat bagi kerja-kerja penukaran bumbung sehingga menyebabkan kemalangan telah dikeluarkan.
“Majikan juga diarahkan untuk menyediakan dokumen tambahan bagi membantu proses siasatan lanjut dengan kadar segera.
“Tindakan perundangan akan diambil sekiranya didapati terdapat pelanggaran peraturan di bawah Akta Keselamatan dan Kesihatan Pekerjaan 1994 ke atas pihak yang bertanggungjawab,” kata kenyataan tersebut hari ini.
Menurut kenyataan itu, kejadian berkenaan dilaporkan berlaku kira-kira pukul 11.45 pagi apabila seorang pekerja buruh am warga tempatan terjatuh dari bahagian bumbung pada ketinggian kira-kira 5.5 meter.

“Ketika kejadian mangsa berusia 45 tahun sedang melakukan kerja-kerja menukar bumbung jenis zink di bahagian belakang bangunan pengeluaran kilang tersebut.
“Mangsa dikatakan telah memijak bahagian yang rapuh dan tiada penyokong menyebabkan dia jatuh ke lantai dan meninggal dunia,” katanya lagi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Video pengawal keselamatan dipukul rakaman lama
Oleh ASLIZA MUSA

28 Ogos 2021, 7:43 pm
IPOH – Polis mengesahkan video tular yang memaparkan seorang pengawal keselamatan diserang lelaki dalam kejadian di sebuah kondominium di sini merupakan video lama.
Semakan mendapati, kejadian itu sebenarnya berlaku pada 29 Disember lalu dan pihak polis telah menahan suspek yang terlibat untuk siasatan.
Ketua Polis Perak, Datuk Mior Faridalathrash Wahid berkata, kejadian itu berpunca daripada tindakan suspek yang tidak berpuas hati terhadap mangsa menghalang anaknya daripada menggunakan kolam renang.
Menurut beliau, mangsa bertindak melarang kerana pada ketika itu kolam renang tidak dibuka kepada orang ramai.
“Kertas siasatan telah diserahkan kepada Timbalan Pendakwa Raya di mana suspek telah dituduh di Mahkamah Majistret Ipoh mengikut Seksyen 335 Kanun Keseksaan pada 6 Januari lalu.
“Kes tersebut juga dijadualkan disebut semula pada 9 September ini bagi tujuan sabitan hukuman,” katanya dalam satu kenyataan hari ini.

Lelaki itu meninggal dunia di rumahnya dan laporan bedah siasat oleh pihak Hospital Raja Permaisuri Bainun (HRPB) mengesahkan mangsa mati akibat jangkitan kuman pada paru-paru.
Bagaimanapun, kata Mior Faridalathrash, kejadian ini telah menimbulkan rasa tidak puas hati dalam kalangan ahli keluarga mangsa dengan mendakwa punca kematian adalah disebabkan dipukul dan bertindak menularkan rakaman serta gambar kejadian itu tahun lalu. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


CAC Cheras pantau pesakit secara maya
Oleh SITI AMINAH MOHD YUSOF

28 Ogos 2021, 8:13 pm
PETALING JAYA – Petugas kesihatan di Pusat Penilaian Covid-19 (CAC) Bandar Tun Razak, Cheras di Kuala Lumpur kini memantau kesihatan pesakit yang dirujuk kepada mereka melalui aplikasi pemerhatian pesakit secara maya.
Ketua Pengarah Kesihatan, Tan Sri Dr Noor Hisham Abdullah dalam hantaran di laman Facebook berkongsi sebuah klip video memaparkan dua orang doktor sedang berinteraksi dan memberi panduan kepada pesakit secara langsung menggunakan sistem tersebut.
“Idea kreatif dan inovasi perkhidmatan ini dapat diterjemahkan dengan begitu berkesan.
“Ia dapat digunakan secara optimum serta bermanfaat kepada pesakit dan petugas kesihatan. Alhamdulillah,” katanya dalam hantaran tersebut hari ini.
Terdahulu, beliau mengadakan lawatan kerja ke CAC Bandar Tun Razak untuk meninjau pengoperasian CAC Hibrid yang memanfaatkan sistem teknologi maklumat tanpa mengabaikan perawatan perubatan secara bersemuka dan amat penting dalam penyampaian kesihatan yang efektif
“Selain daripada memangkin penyampaian perkhidmatan perubatan kepada pesakit-pesakit Covid-19 ia juga memastikan kemudahan akses kepada pesakit dari sudut pendaftaran, saringan, pemeriksaan, pemantauan serta pemberian dan penamatan Pengawasan dan Pemerhatian Di Rumah (HSO).

“Pengoperasian CAC Hibrid ini adalah pertama yang seumpamanya dan pastinya bukan yang terakhir,” jelasnya.
Beliau berkata, pengoperasian secara hibrid itu juga dapat mengurangkan pembaziran klinikal dan menjimatkan penggunaan peralatan perlindungan diri (PPE) sekali gus membantu memastikan kelestarian alam sekitar.
Katanya, pengoperasian CAC hibrid itu turut memaksimumkan penggunaan sistem e-Covid yang telah dibangunkan Kementerian Kesihatan di dalam pengurusan kes-kes Covid-19 sejak permulaan pandemik tahun lalu.
Pesakit yang telah disahkan positif Covid-19 akan diminta hadir ke CAC Hibrid tersebut bagi urusan pendaftaran dan pemeriksaan kesihatan awal secara virtual dan fizikal oleh petugas kesihatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kemuka permohonan 7 hari sebelum ketibaan
Oleh SITI A'ISYAH SUKAIMI

28 Ogos 2021, 8:41 pm
PUTRAJAYA – Permohonan untuk menjalani kuarantin wajib di rumah atau tempat kediaman melibatkan pengembara melalui Pintu Masuk Antarabangsa (PMA) Johor perlu dikemukakan sekurang-kurangnya tujuh hari sebelum ketibaan ke Malaysia.
Ketua Pengarah Kesihatan, Tan Sri Dr. Noor Hisham Abdullah berkata, mengambil kira jumlah kemasukan tinggi melalui pintu tersebut, permohonan untuk menjalani kuarantin wajib di rumah atau tempat kediaman akan diproses Jabatan Kesihatan Negeri Johor serta perlu dikemukakan kepada [email protected].
“Pengembara juga perlu menjalani saringan ujian pengesanan jangkitan Covid-19 menggunakan ujian RT-PCR Covid-19 selewat-lewatnya tiga hari sebelum berlepas.
“Penilaian risiko terhadap pengembara dibuat berdasarkan kepada permohonan untuk kuarantin di rumah atau tempat kediaman akan dijalankan,” katanya dalam satu kenyataan akhbar di sini hari ini.
Beliau berkata, rumah atau tempat kediaman boleh dipertimbangkan untuk dijadikan sebagai tempat kuarantin wajib sekiranya memenuhi syarat-syarat iaitu pengembara warga Malaysia dan warga asing yang mempunyai rumah atau tempat kediaman di Malaysia termasuk penduduk tetap (PR), Malaysia As My Second Home Resident (MM2H) dan pekerja.
Katanya, bagi pengembara warga Malaysia dan warga asing yang tidak memenuhi syarat dan kelayakan perlu menjalani kuarantin wajib di stesen kuarantin telah diwartakan oleh kerajaan dengan biaya ditanggung sendiri.

“Pengembara yang mengalami gejala sederhana atau teruk akan dirujuk kepada Pakar Perubatan Penyakit Berjangkit dan tindakan selanjutnya adalah berdasarkan kepada penilaian kesihatan dan keputusan pakar,” katanya.
Beliau berkata, tempoh kuarantin wajib bagi pengembara dari semua negara adalah 14 hari, namun akan dilanjutkan selama tujuh hari lagi menjadikan jumlah kuarantin 21 hari. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga kampung di Pahang kena PKPD
Oleh AMREE AHMAD

28 Ogos 2021, 7:34 pm
PUTRAJAYA – Tiga perkampungan dalam Mukim Hulu Cheka di Daerah Jerantut, Pahang bakal dikenakan Perintah Kawalan Pergerakan Diperketatkan (PKPD) bermula Isnin hingga 12 September depan.
Ia meliputi Kampung Batu Balai, Kampung Congo dan Kampung Perlok.
Ia susulan Kluster Komuniti Batu Balai berpunca daripada seorang penduduk tempatan bergejala berusia 54 tahun yang positif Covid-19 sebelum menjangkiti 45 orang lain pula.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, selebihnya di Sabah yang turut dilaksanakan PKPD membabitkan empat lokaliti di Daerah Putatan melibatkan Taman Ketiau, Platinum Apartment, Taman Teluk Villa dan Projek Perumahan Rakyat Taman Sri Serigai yang sudah merekodkan sejumlah 1,104 kes aktif wabak tersebut.
“Sementara itu, satu lokaliti di negeri berkenaan disambung lagi PKPD iaitu di Kampung Tuhau, Matunggong, Bahagian Kudat, manakala lapan lagi lokaliti ditamatkan serentak esok seperti dijadualkan setelah dikenakan PKPD sejak 16 Ogos lepas.
“Ia meliputi Kampung Sungai Pukul dan Kampung Muhibbah Raya, Tawau; Kampung Paka Kawiyan dan Kampung Matupang, Ranau; Kampung Sembirai Lebak Engad, Kota Belud; Perumahan Ladang Excellent Challenger 2, Beluran; Blok G, H, K dan L, Megalong serta Kawasan Perbandaran Dongongan Fasa 2, Penampang,” katanya dalam kenyataan hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sungai jadi hitam, berbau busuk
Oleh NOR AINNA HAMZAH

28 Ogos 2021, 8:49 pm
TAMPIN – Penduduk di Kampung Batang Rokan, Gemencheh, di sini, kecewa terpaksa menanggung bau busuk dari Sungai Air Salak yang didakwa tercemar disebabkan air kumbahan ladang ayam.
Salah seorang penduduk, Kamaruddin Abu Samah, 66, berkata, dia menyedari sungai berkenaan yang sering dijadikannya sebagai sumber air bagi menyiram lebih 100 rumpun tanaman tebunya sejak setahun lalu berwarna hitam, pada pagi Selasa lalu.
“Mulanya saya nak bersihkan kebun, cadang nak ambil air nak siramkan tebu, tengok air hitam, tak tergamak nak ambil air itu sebab busuk sangat,” katanya ketika ditemui di lokasi sungai tercemar Kampung Batang Rokan, di sini tadi.
Manakala, Roslan Mohd Akhir, 54, pula memberitahu, dia terpaksa menghidu bau busuk sejak Selasa lalu susulan kediamannya terletak kira-kira 500 meter dari sungai.
“Bau busuk lebih kuat jika musim panas dan lewat malam,” katanya.
Bagi Pengerusi Majlis Pengurusan Komuniti Kampung (MPKK) Batang Rokan, Malek Samsudin, dua tahun lalu sungai di kawasan berkenaan pernah tercemar dipercayai disebabkan oleh pencemaran yang sama iaitu dari sisa ladang ayam.

Menurutnya, sebelum pencemaran berlaku, MPKK baharu sahaja dua minggu mencari penyelesaian bagi masalah lalat disebabkan aktiviti di ladang ayam yang wujud lebih daripada seorang pengusaha di perkampungan berkenaan.
Sementara itu, Penyelaras Dewan Undangan Negeri (DUN) Gemencheh, Abd. Latif A. Tambi berkata, aduan berkenaan kini dalam perhatian Exco Kerajaan Negeri di bawah portfolio berkaitan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki bunuh tukang urut didakwa ‘cacatkan’ alat kelamin
Oleh KOSMO!

28 Ogos 2021, 9:00 pm
JAKARTA – Seorang lelaki di Sulawesi Tenggara, Indonesia bertindak membunuh seorang tukang urut warga emas selepas menjalani sesi rawatan yang dikatakan telah mengubah fungsi alat kelaminnya, lapor TribunKolaka, hari ini.
Suspek yang dikenali sebagai L,49, pada mulanya meminta mangsa, Dulati (74) datang ke rumahnya untuk menjalani sesi urutan batin sekitar pukul 10.30 pagi (waktu tempatan) pada Rabu lalu.
Sebaik sahaja selesai sesi rawatan, L mendapati alat kelaminnya mengalami perbezaan dan fungsinya juga seperti sudah berubah.
Berang dengan keadaan itu, L menuduh urutan Dulati telah ‘mencacatkan’ alat kelaminnya yang normal sebelum rawatan.
“Mangsa menafikan bahawa urutannya telah mengubah fungsi alat kelamin L lalu berlakunya pertengkaran antara mereka.
“Suspek hilang kawalan lalu menyerang mangsa menggunakan sebilah parang. Mangsa maut di tempat kejadian dengan kecederaan di bahagian leher,” kata Ketua Bahagian Masyarakat Polis Kolaka, Asisten Inspektor Riswandi.

Suspek kini berada dalam tahanan polis dan berdepan dengan kemungkinan hukuman penjara 15 tahun jika disabit kesalahan. – Agensi


United tidak akan jual Cavani
Oleh KOSMO!

28 Ogos 2021, 7:45 pm
MANCHESTER – Kelab gergasi Liga Perdana Inggeris (EPL), Manchester United tidak akan menjadikan penyerang veteran, Edinson Cavani sebagai ‘mangsa’ selepas berjaya menandatangani Cristiano Ronaldo awal pagi tadi.
Sebagai rekod, pemain antarabangsa Uruguay berusia 34 tahun itu masih memiliki kontrak sehingga tahun depan selepas tampil cemerlang pada kempen musim lalu.
Namun, keputusan skuad kendalian Ole Gunnar Solksjaer membawa kembali Ronaldo daripada kelab Juventus menimbulkan persoalan mengenai masa depan Cavani.
Ini kerana ketika ini Cavani merupakan pemilik jersi No. 7 yang merupakan nombor kegemaran Ronaldo dan penyerang berusia 36 tahun itu hanya boleh merampas jersi tersebut sekiranya Cavani berhijrah sebelum jendela perpindahan ditutup 1 September depan.
Bagaimanapun, United difahamkan tidak merancang untuk menjual bekas penyerang Paris Saint-Germain itu kerana Solksjaer percaya Cavani masih boleh memberi impak buat pasukan di Old Trafford musim ini. – AGENSI


Tahanan Korea Utara dipaksa ‘squat’ 1000 kali kerana berdengkur
Oleh KOSMO!

28 Ogos 2021, 8:00 pm
NEW YORK – Satu laporan yang dikeluarkan Pertubuhan Bangsa-Bangsa Bersatu (PBB) menyatakan bahawa penjara-penjara di Korea Utara mungkin telah menyeksa tahanan dengan pelbagai cara kejam, melaksanakan kegiatan buruh paksa secara kasar dan mengarahkan banduan melakukan posisi-posisi yang sukar, lapor akhbar Daily Star semalam.
Antara yang dilakukan termasuk memukul, menyebabkan tekanan serta mendera tahanan dengan cara memaksa mereka melakukan senaman ‘squat’ sebanyak 1,000 kali hanya kerana berdengkur ketika tidur.
Laporan yang akan dibentangkan di Perhimpunan Agung PBB pada bulan depan itu telah mengkaji aduan-aduan diterima untuk melihat sekiranya terdapat pelanggaran hak asasi manusia di negara itu.
Ia meliputi kesemua insiden yang berlaku antara Ogos 2020 hingga Julai 2021 termasuk laporan dari tahun 2010 hingga 2019.
Korea Utara dilaporkan telah diminta untuk bekerjasama dengan PBB bagi laporan terbabit, namun Pesuruhjaya Tinggi Hak Asasi Manusia pertubuhan itu mengatakan pihaknya belum menerima maklum balas.
Setiausaha Agung PBB, Antonio Guterres yang mengumpulkan semua dokumen berkata, layanan Korea Utara kepada tahanannya mungkin merupakan satu bentuk ‘penyeksaan atau kekejaman, sifat tidak berperikemanusiaan atau bersifat penghinaan’.

Sementara itu, seorang bekas banduan Korea Utara mendakwa, pengawal penjara telah memukulnya dengan kerusi, tongkat dan tali pinggang kulit.
“Beberapa orang tahanan diminta untuk meletakkan kepala mereka pada jeriji besi dan pengawal kemudiannya akan memukul dengan menggunakan kayu berat,” tulis kenyataan dalam laporan itu.
Dalam pada itu, laporan PBB itu turut menyatakan bahawa bekalan makanan kepada tahanan tidak mencukupi selain banduan sedia maklum bahawa terdapat kes individu yang mati akibat kebuluran. -Agensi


Tiada parti dominan punca Kabinet tidak banyak berubah
Oleh TENGKU DANISH BAHRI TENGKU YUSOFF

28 Ogos 2021, 6:22 pm
KUALA NERUS – Perubahan yang tidak ketara pada senarai Kabinet baharu yang diumumkan Perdana Menteri, Datuk Seri Ismail Sabri Yaakob semalam sesuatu yang sudah dijangka dan sukar dielak.
Pengerusi Badan Perhubungan UMNO Terengganu, Datuk Seri Ahmad Said berkata, senario itu berlaku kerana kerajaan yang ditubuhkan tidak memiliki majoriti besar di Dewan Rakyat.
“Setiap parti (yang menyokong Perdana Menteri) mengemukakan calon yang perlu dipertimbang dan sudah pasti keputusannya tidak dapat memuaskan hati semua pihak.
“Ini yang terjadi apabila tiada kerajaan dominan yang memiliki majoriti (besar). Situasi ini tidak pernah dialami Barisan Nasional (BN) sepanjang memerintah (sebelum tumbang pada Pilihan Raya Umum ke-14),” katanya di sini.
Terdahulu, beliau hadir membawa bantuan bekalan air kepada penduduk Kuala Nerus dan Kuala Terengganu yang terjejas akibat krisis air, hari ini.
Jelasnya, segelintir pihak boleh mendakwa Kabinet baharu tersebut sebagai ‘kitar semula’ tetapi itulah hakikat yang perlu diterima semua pihak.

Ujar beliau, apa yang lebih penting pemimpin yang terpilih perlu bekerja keras dan lebih fokus membantu rakyat menangani isu Covid-19, ekonomi, pengangguran dan peningkatan kes bunuh diri.
Kosmo! hari ini melaporkan Ismail Sabri mengumumkan barisan Kabinet baharunya yang merangkumi 31 menteri dan 38 timbalan menteri dengan sebahagiannya hanya bertukar portfolio yang disandang mereka sebelum ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dibayar RM25,000 untuk dijangkiti varian Delta
Oleh KOSMO!

28 Ogos 2021, 6:30 pm
LONDON – Sekumpulan saintis dari Kolej Imperial London dan Universiti Oxford sedang menjalankan satu kajian khas dengan membiakkan virus Covid-19 varian Delta dalam makmal,, lapor portal berita MailOnline, semalam.
Penyelidikan itu dibuat untuk menjangkiti peserta kajian dengan varian Delta secara sengaja bagi mengenalpasti proses mutasi virus berkenaan.
Ia juga dilakukan untuk mendapatkan maklumat lanjut bagi membangunkan vaksin dan cara rawatan terbaharu Covid-19 dengan kerjasama, syarikat hVivo.
Seramai 40 peserta muda dan sihat menerima bayaran sehingga £4,500 (RM24,984) sebagai persetujuan mengambil bahagian dalam kajian itu.
“Proses pembiakan varian Delta lebih sukar berbanding varian asal Covid-19 kerana mutasi yang mengubah struktur protein dan kultur virus.
“Namun para penyelidik kami sudah membiakkan jumlah yang cukup untuk memulakan kajian di peringkat awal,” kata ahli virologi dan Ketua Pegawai Saintis hVivo, Andrew Catchpole.

Semasa proses pembiakan, para saintis perlu memastikan agar virus yang dibiakkan tidak bermutasi dan menghasilkan varian baharu dalam tempoh ditetapkan.
Pakar jangkitan virus pernafasan, Dr. Garth Rapeport memberitahu, proses itu tidak sama dengan penghasilan vaksin kerana prosesnya yang lebih rumit.
Bagi tujuan kajian tersebut, para penyelidik menggalakkan individu berusia antara 18 hingga 30 tahun yang berisiko paling rendah dijangkiti Covid-19 untuk menjadi sukarelawan.
Peserta hanya diterima jika mereka tidak mempunyai sejarah atau gejala Covid-19, mempunyai tahap kesihatan terbaik, berat badan ideal dan tidak merokok. – Agensi


252 kes kematian hari ini
Oleh SITI A'ISYAH SUKAIMI

28 Ogos 2021, 6:54 pm
PUTRAJAYA – Sebanyak 252 kes kematian Covid-19 hari ini, menjadikan jumlah kes kematian kini mencecah 15,802 kes.
Ketua Pengarah Kesihatan, Tan Sri Dr. Noor Hisham Abdullah berkata, selain itu, sebanyak 22,597 kes baharu dengan 12 kes import, menjadikan jumlah kes Covid-19 sebanyak 1,685,510 kes.
“Kes aktif pula sebanyak 268,548 kes dengan 986 kes sedang dirawat di Unit Rawatan Rapi (ICU) dan 451 kes memerlukan bantuan pernafasan.
“Sebanyak 19,492 kes sembuh menjadikan jumlah kes sembuh terkini sebanyak 1,401,160 kes,” katanya menerusi laman Twitter beliau di sini hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bonnie bakal bergelar jutawan
Oleh MUHAMMAD HELMEE RAMLI

28 Ogos 2021, 6:51 pm
ATLET para negara, Bonnie Bunyau Gustin akan menerima habuan RM1 juta selepas memenangi pingat emas pertama negara pada Sukan Paralimpik Tokyo 2020 menerusi acara powerlifting kategori bawah 72 kilogram (kg).
Pada aksi yang berlangsung di Tokyo International Forum itu, Bonnie melakukan angkatan dengan bebanan seberat 228kg, sekali gus mencipta rekod baharu temasya tersebut.
Justeru, berdasarkan Skim Hadiah Kemenangan Sukan (Shakam) sedia ada, atlet yang berjaya meraih pingat emas akan menerima RM1 juta, RM300,000 perak dan RM100,000 gangsa sejak 2012.
Presiden Majlis Paralimpik Malaysia (MPM), Datuk Seri Megat D. Shahriman Zaharudin berkata, ganjaran yang akan diterima setiap pemenang pingat masih sama seperti edisi sebelum ini.
“Ya, ganjaran yang akan diterima Bonnie sebagai pemenang pingat emas masih sama seperti edisi Rio sebelum ini, iaitu RM1 juta. Bagaimanapun, kali ini ada sedikit penambahan daripada penaja.
“Oleh itu, setiap pemenang pingat akan menerima ganjaran daripada Majlis Sukan Negara (MSN) serta pihak kerajaan,” katanya kepada pemberita pada sidang media secara maya semalam.

Dalam pada itu, Menteri Belia dan Sukan yang baharu, Datuk Seri Ahmad Faizal Azumu berkata, beliau akan berbincang dengan pihak kerajaan berhubung ganjaran kepada setiap pemenang.
“Apa yang saya sering sebutkan, amat penting untuk kerajaan fikirkan langkah untuk mantapkan kebolehan atlet serta bagaimana mahu pastikan kehidupan mereka lebih terjamin selepas karier tamat.
“Saya akan berbincang dengan kementerian dan kerajaan untuk berikan ganjaran yang baik kepada atlet yang mengharumkan nama negara. InsyaAllah ada ganjaran itu dan kita akan umumkan kemudian,” ujarnya.


Pemuda maut diseret lori 50 meter
Oleh ISKANDAR SHAH MOHAMED

28 Ogos 2021, 7:09 pm
KLANG – Seorang pemuda maut selepas diseret lori sejauh 50 meter dalam kejadian kemalangan di Batu 3, Jalan Meru di sini, hari ini.
Kejadian tragis pukul 1.08 tengah hari itu berlaku ketika lelaki berusia 24 tahun tersebut dalam perjalanan dari arah Meru menghala ke bandar ini.
Ketua Polis Daerah Klang Utara, Asisten Komisioner Nurulhuda Mohd. Salleh berkata, mangsa yang menunggang motosikal Modenas Kriss dipercayai cuba memotong sebuah kenderaan utiliti sukan (SUV) jenis Proton X50.
“Bagaimanapun, motosikal itu dikatakan bergesel bahagian kanan belakang SUV berkenaan lalu terjatuh.
“Mangsa kemudiannya dilanggar sebuah lori dan diseret sejauh 50 meter,” katanya dalam kenyataan hari ini.
Mangsa disahkan meninggal dunia di lokasi kejadian dan mayatnya dihantar ke Hospital Tengku Ampuan Rahimah (HTAR) untuk bedah siasat. – K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Langsung tak percaya pengembara kuarantin di rumah’
Oleh AHMAD SHAHERMAN SHAMSURI

28 Ogos 2021, 7:16 pm
PETALING JAYA – Pengguna laman sosial menggesa Kementerian Kesihatan (KKM) mengkaji semula kebenaran kuarantin di rumah kepada pengembara dari luar negara kerana bimbang dengan penyebaran varian baharu serta khuatir dengan tahap kepatuhan mereka.
Tinjauan Kosmo! di ruangan komen Facebook rasmi KKM mendapati rata-rata mereka tidak bersetuju dengan pelaksanaan kuarantin di rumah kerana sebelum ini banyak varian berbahaya seperti Delta mula merebak di negara ini melalui pengembara.
Selain itu, pengembara juga turut mencetuskan beberapa kluster besar seperti ‘Kluster Sivagangga’.
“Kementerian Kesihatan Malaysia lupa ke kluster sivagangga punca dari mana? Tiada maknanya nak dok diam kat rumah,” tulis Ajai Eina.
Senada dengan Ajai Eina adalah seorang lagi pengguna dikenali sebagai Muhd Faizal Ahmad.
“Dahla macam-macam varian ada dari luar negara, pastu boleh pulak biar yang balik kuarantin dekat rumah,” katanya.

Selain itu, pengguna laman sosial juga khuatir jika KKM membenarkan arahan itu, mereka akan ingkar serta keluar merayau seperti beberapa kes sebelum ini.
Terdahulu, KKM menerusi laman Facebooknya memaklumkan pihaknya sedang menguruskan proses permohonan untuk pengembara kuarantin di rumah.
“Permohonan anda akan di proses, emel HSO sedang menerima jumlah emel yang tinggi, oleh itu, ia akan mengambil masa yang lama untuk dibalas.
“Dimohon untuk tidak menghantar emel yang berulang-ulang kerana ini akan membebani sistem kami. Terima kasih atas kesabaran anda semua,” kata KKM.-K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dafi tak mahu rakyat stres, rela dimarahi
Oleh MOHD. HAIKAL ISA

28 Ogos 2021, 6:42 pm
PETALING JAYA – Seperti 32.7 juta rakyat Malaysia, besar harapan anak kepada Perdana Menteri, Datuk Seri Ismail Sabri Yaakob iaitu Dafi agar bapanya itu melakukan terbaik selepas diberi mandat jawatan nombor satu negara.
Dafi atau nama sebenarnya, Gadaffi Ismail Sabri, 33, berkata, sebagai anak kepada seorang Perdana Menteri, dia tidak mahu melihat rakyat berada dalam keadaan stres atau tertekan.
Ujarnya, dia lebih rela orang ramai menyalurkan rasa kemarahan mereka terhadap dirinya andai tidak berpuas hati dengan kepimpinan bapa tersayang.
“Masa bapa jadi Timbalan Perdana Menteri pun, orang sudah mula salurkan kemarahan kepada saya. Tidak mengapa, saya tak kisah pun dan sudah biasa dengan semua itu.
“Saya diamkan sahaja. Kalau mereka (rakyat) rasa dengan menyalurkan rasa marah dan kecewa mereka kepada saya boleh buat perasaan itu hilang, silakan. Saya cuma tak nak orang stres sahaja.
“Masuk telinga kanan, keluar telinga kiri. Begitulah sebab saya tak boleh halang apa orang nak buat dan saya mahu semua orang kekal positif,” katanya ketika dihubungi Kosmo! Online.

Ujar pelantun lagu Bila Terasa Rindu itu lagi, dia sebenarnya berasa sangat beruntung kerana terdapat seseorang yang memberi teladan yang baik di depan mata dan orang itu adalah bapanya.
“Tiada apa yang berubah. Dia sentiasa seorang bapa yang baik. Saya beruntung kepada saya ada contoh di depan mata yang boleh beri saya bukti bahawa kalau kita kerja keras dan buat benda yang kita suka dengan baik dan tidak berputus -asa, Insya Allah ada hasilnya.
“Tanggungjawabnya memang berat. Harapan saya sama sahaja dengan semua rakyat negara ini iaitu nak beliau buat yang terbaik supaya rakyat semua bahagia. Saya doakan yang berbaik dan sokong dari belakang,” kata Dafi yang merupakan bekas peserta program realiti popular, Akademi Fantasia (AF) musim ke-5.
Terdahulu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan melantik Ismail Sabri Yaakob sebagai Perdana Menteri kesembilan negara. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ziarah kubur dibenarkan, perlu ikut SOP
Oleh MOHD RIDZAUDDIN ROSLAN

28 Ogos 2021, 6:31 pm
PETALING JAYA- Aktiviti ziarah kubur di setiap negeri dibenarkan sepanjang tempoh Pelan Pemulihan Negara (PPN) namun orang ramai perlu mematuhi segala prosedur operasi standard (SOP) ditetapkan.
Ketua Pengarah Keselamatan Negara, Majlis Keselamatan Negara (MKN), Datuk Rodzi Md. Saad berkata, pihaknya tidak menetapkan sebarang SOP khusus kepada orang ramai untuk menziarahi tanah perkuburan.
“Sebelum ini, kita ada mewujudkan SOP ziarah kubur, namun ia dikaitkan ketika musim perayaan seperti Aidilfitri dan Aidiladha.
Rodzi.
“Dalam keadaan luar perayaan pula, aktiviti ziarah kubur sebenarnya tidak menjadi satu isu dan dibenarkan,” katanya ketika dihubungi Kosmo! hari ini.
Menurut beliau, keutamaan terhadap pematuhan SOP merupakan perkara yang perlu diberi tumpuan sekiranya orang ramai mahu menziarahi perkuburan.
“Paling penting, ketika ziarah kubur, orang ramai perlu memastikan penjarakan fizikal satu meter diamalkan dan pemakaian pelitup muka dilaksanakan selain menjaga kebersihan seperti kerap mencuci tangan.

“Jadi, aktiviti ziarah kubur dibenarkan dan ia mestilah tertakluk kepada SOP am yang diterbitkan kerajaan dari masa ke semasa,” ujarnya.
Terdahulu, tindakan Perdana Menteri, Datuk Seri Ismail Sabri Yaakob menziarahi kubur ibu bapanya di Tanah Perkuburan Islam Lubuk Kawah di Temerloh, Pahang mengundang pelbagai reaksi orang ramai.
Rata-rata mereka mempersoalkan mengenai kebenaran menziarahi tanah perkuburan memandangkan Pahang masih lagi berada di Fasa 2 PPN. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki hadiahkan RM7,352 untuk kekasih beli 100 itik
Oleh KOSMO!

28 Ogos 2021, 7:00 pm
JAKARTA – Seorang wanita dari Sumatera Utara menjadi tular di media sosial apabila mendedahkan dia hanya meminta hadiah berupa ternakan itik daripada kekasihnya sempena hari lahir, lapor portal berita Tribunnews, semalam.
Yanti Christa Silaban, 27, memuat naik tangkap layar kiriman wang daripada teman lelakinya, Sean Brook yang juga warganegara New Zealand sebanyak NZD2,500 (RM7,352) untuk membeli hadiah impiannya.
Menurut Yanti, dia memang berhasrat untuk menternak itik dan menjadikannya punca pendapatan namun tidak menyangka ia mendapat sokongan kekasihnya.
“Saya mahukan hadiah yang bermanfaat dan menguntungkan jadi saya terfikir untuk menternak itik di belakang rumah.
“Brook bertanya berapa ekor yang diinginkan dan saya menjawab 100 ekor kerana idea ini masih baharu. Jika berjaya, barulah saya bercadang untuk menambah bilangannya,” kata Yanti.
Tambah Yanti, tiga hari sebelum hari lahirnya pada 14 Ogos, teman lelakinya mengirimkan wang sebanyak RM7,352 yang boleh digunakan untuk membeli 1,000 ekor itik.

“Saya terkejut melihat jumlah wang yang dikirim tetapi tetap membeli 100 ekor itik sahaja. Baki wang yang dikirim, saya simpan dahulu,”ujarnya.
Yanti dan Brook yang berkenalan menerusi satu platform cari jodoh online dan sudah bercinta sejak 2018. – Agensi


Vida nak pastikan diri subur, baru fikir kahwin
Oleh MOHD. HAIKAL ISA

28 Ogos 2021, 7:26 pm
PETALING JAYA – Taikun kosmetik, Datuk Seri Vida memaklumkan, sebelum membuat keputusan untuk mendirikan rumah tangga buat kali ketiga dengan mana-mana lelaki, dia perlu memastikan dirinya masih subur dan mampu melahirkan anak.
Kata Vida atau nama sebenarnya, Hasmiza Othman, 50, dia tidak mahu terhegeh-hegeh berkahwin andai tidak mampu melahirkan zuriat memandangkan usianya sudah semakin lanjut.
“Sebelum buat sebarang keputusan (untuk berkahwin), pertama sekali, saya kena tengok saya ini mampu melahirkan zuriat atau tidak.
“Jadi, saya akan buat ‘check up’ (pemeriksaan kesuburan) untuk memastikan saya boleh melahirkan zuriat. Selepas itu, barulah saya fikir perancangan selanjutnya sama ada untuk berkahwin atau tidak.
“Bukan apa, sekarang ini yang muda-mudi ini kalau tiada atau diikat dengan ‘zuriat’, nanti jadi susah. Kalau tanya saya, itulah yang perlu saya buat dahulu sekarang ini. Pastikan diri subur,” katanya ketika dihubungi Kosmo! Online sebentar tadi.
Terdahulu, timbul desas-desus mengatakan Vida bakal berkahwin dengan bekas pembantu peribadinya, Ahmad Iqbal Zulkefli selepas rakan baik usahawan berkenaan, Datuk Seri Aliff Syukri bertindak memuat naik video klip pendek perbualan yang mendedahkan perkara tersebut.

Vida bagaimanapun bertegas, andai punya jodoh lagi, dia hanya akan memilih bakal suami yang setaraf dengannya.
Katanya, dia akan mencari calon yang mempunyai kestabilan dari segi ekonomi dan sebaya usianya.
“Ada ke lelaki yang nak dekat saya? Tengoklah saya jenis brutal (lasak) gini (macam ini). Semua buat, takut lari saja nanti.
“Sekarang ini saya tidak terfikir pun nak kahwin ke apa, anak-anak, keluarga dan syarikat adalah keutamaan saya.
“Kalau ada jodoh sekali pun saya akan cari yang level-level (setaraf) saya. Maksudnya dari segi umur, pengalaman, kaya of course (sudah pasti),” ujarnya seraya berseloroh dalam Instagram.
Dalam pada itu, ditanya sama ada benar Iqbal bertepuk sebelah tangan, pelantun lagu I Am Me itu menafikan sambil meninggalkan emoji wajah dipenuhi bentuk hati dengan respons ringkas: “Tak kot (tertawa).
Iqbal dalam satu kenyataan kepada portal hiburan memberitahu bahawa dia sudah melakukan ujian kesuburan dan mampu memberi nafkah sebanyak RM1 juta sebulan kepada isterinya.
Untuk rekod, Vida pernah mendirikan rumah tangga sebanyak dua kali. Perkahwinan pertamanya dengan seorang lelaki bernama Mohd. Amin Yassin, 43, pada 2000 namun bercerai pada 2008.
Hasil perkahwinan itu, mereka dikurniakan empat cahaya mata iaitu Muhammad Eddie Zuhdie, Muhammad Edrie Zikree, Edlynn Zamileen dan Muhammad Eric Zaquan.
Muhammad Eddie Zuhdie dan Muhammad Edrie Zikree meninggal dunia dalam satu kebakaran di rumah Vida di Ipoh pada 2013.
Selain itu, Vida pernah mendirikan rumah tangga bersama Fairuz Ahmad Zainuddin pada Januari 2014 namun bercerai pada 7 April 2017. – K! ONLINE


Kerajaan pertimbang wajib vaksin
Oleh ABDUL RASHID ABDUL RAHMAN

28 Ogos 2021, 4:49 pm
BERA – Perdana Menteri, Datuk Seri Ismail Sabri Yaakob berkata, kerajaan akan mempertimbang mewajibkan pengambilan vaksin kepada rakyat negara ini dalam usaha memerangi pandemik Covid-19 yang berkemungkinan menjadi satu endemik.
Bagaimanapun, katanya, langkah mewajibkan penerimaan vaksin itu hanya akan dilakukan sekiranya masih ramai yang berdegil tidak mahu menerima suntikan vaksin.
“Setakat ini kita masih belum lagi mewajibkan tetapi saya percaya satu hari nanti kalau masih ramai yang enggan menerima vaksin mungkin kita akan tetapkan perkara itu sebagai wajib.
“Kita tidak mahu perkara itu (tidak mengambil vaksin) kerana mereka yang degil tidak mahu mengambil vaksin boleh menyebabkan masalah kepada orang lain,” katanya dalam sidang akhbarselepas melakukan lawatan ke Eksesais Para Predator Siri 1/2021 di Pesisir Sungai Pahang berhampiran Kampung Batu Bor di sini hari ini.
Yang hadir sama Panglima Angkatan Tentera, Tan Sri Affendi Buang dan Panglima Tentera Darat, Jeneral Tan Sri Zamrose Mohd. Zain.
Menurut Ismail Sabri pengambilan vaksin adalah penting dalam mencegah penularan Covid-19 seterusnya memutuskan rantaian penularan wabak berbahaya itu sekali gus memastikan keselamatan seluruh rakyat.

Dalam pada itu, beliau berkata, dalam usaha mengatasi kesesakan di pusat pemberian vaksin khususnya melibatkan warga asing, pihak kilang perlu menjadikan kawasan mereka sebagai tempat pemberian vaksin.
Selain itu katanya, bagi menghindarkan penularan wabak Covid-19 semasa mendapatkan vaksin beliau meminta pemberian vaksin secara pandu lalu diperbanyakkan di seluruh negara.
Katanya, melalui langkah itu juga, majikan di kilang terbabit boleh mempercepatkan proses vaksinasi pekerja mereka dengan membeli sendiri vaksin Covid-19.
“Kita kata mana-mana kilang lebih 80 peratus pekerja sudah dapat dua dos vaksin mereka boleh buka kilang, saya percaya harga vaksin tidak begitu mahal berbanding kerugian kalau terus tutup kilang,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


AS pertimbang pendekkan jarak pengambilan dos penggalak setiap 5 bulan
Oleh KOSMO!

28 Ogos 2021, 4:33 pm
WASHINGTON – Presiden Amerika Syarikat (AS), Joe Biden memaklumkan bahawa beliau bersama Pengarah Institut Alergi dan Penyakit Berjangkit Negara (CDC) merangkap Ketua Penasihat Perubatan, Dr. Anthony Fauci sedang berbincang tentang keperluan memberikan dos penggalak vaksin Covid-19 bagi setiap lima bulan kepada penduduk negara itu.
Menurut laporan akhbar New York Post, pemberian dos penggalak dalam jangka masa lebih pendek berbanding setiap lapan bulan yang dirancang sebelum ini akan memberi kesan kepada bekalan vaksin sedia ada di AS.
Ini kerana banyak negara miskin di dunia yang masih mengharapkan bantuan vaksin daripada AS untuk mencapai imuniti kelompok.
“Saya sedang berbincang dengan Dr. Fauci sama ada wajar untuk memendekkan tempoh pengambilan dos penggalak menjadi setiap lima bulan berbanding lapan bulan seperti yang dirancang sebelum ini.
“Program vaksinasi dos penggalak bagi rakyat AS akan bermula pada 20 September ini selepas mendapat persetujuan Pentadbiran Makanan dan Ubat AS (FDA) serta jawatankuasa pakar luar CDC,” kata Biden.
Beliau bagaimanapun tidak mendedahkan pandangan Fauci mengenai tempoh masa pengambilan dos penggalak bagi rakyat AS.

Pfizer dan BioNTech yang merupakan vaksin paling banyak digunakan di AS  sebelum ini meminta kebenaran daripada FDA untuk mengeluarkan dos penggalak dengan mengatakan bahawa data menunjukkan suntikan ketiga meningkatkan kemampuan tubuh untuk melawan virus. – Agensi


Kes masih lebih 22,000 hari ini
Oleh SITI A'ISYAH SUKAIMI

28 Ogos 2021, 4:14 pm
PUTRAJAYA – Kes harian negara masih melepasi angka 22,000 dengan 22,597 kes hari ini menjadikan jumlah kes positif Covid-19 sebanyak 1,685,510 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 5,814 kes, diikuti oleh Sabah sebanyak 2,834 kes dan Sarawak 2,427 kes.
“Kedah (2,162 kes), Pulau Pinang (1,920 kes), Johor (1,896 kes), Kelantan (1,289 kes), Kuala Lumpur (1,111 kes), Perak (1,061 kes), Terengganu (739 kes), Pahang (579 kes), Negeri Sembilan (345 kes) dan Melaka (269 kes).
“Perlis pula (98 kes), Putrajaya (48 kes) dan Labuan (lima kes),” katanya pada Facebook di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929